«Сиёсатда дўст бўлмайди, унда ҳаммаси вақтинча» - адиб Мурод Муҳаммад Дўст билан суҳбат\nАдиб билан суҳбатимиз ўзбек адабиётининг кечаси ва бугуни, адабиётимизнинг қўшни халқлар адабиёти билан алоқалари, жамиятдаги муаммолар хусусида борди.\n- Мурод ака, ёзувчи руҳиятида содир бўлаётганлари ҳеч қачон бошқа касб эгаси руҳиятида юз бермайди. Лекин гоҳида “Ёзувчи нимага керак ўзи?” деган саволлар қулоғимизга чалинади. Биз турли касб эгаларининг жамиятда нега кераклигини аниқ биламиз. Қурувчи уй қуради, шифокор инсонларни даволайди ва ҳ.к. Шундайлар борки, ёзувчининг жамиятга кераклиги ҳақида гапиради, лекин нега кераклигини исботлаб беролмайди. Сизнинг фикрингиз қандай шу масалада? Келинг, суҳбатимизни шу савол билан бошласак: ёзувчи нега керак?\n- Аввал саволнинг биринчи бандига жавоб беришга ҳаракат қиламан. Аёнки, ҳамма одамлар ҳам дунёни бирдай яхши идрок қилолмайди. Ёзувчиликка дахли бўлмаган одам ҳам дунёни жуда чуқур, шоирона идрок қилиши мумкин. Ўртадаги фарқ шундаки, ёзувчи ёки шоир, ёки рассом, ёки актёр ва ёинки режиссёр ўша ўзи ҳис этган туйғуларни қоғозда, матода ёки экранда яхшироқ ифода эта олади. Бу – биринчидан. Адабиётнинг керак ёки нокерак эканини тил билан боғлаб тушунтирса бўлади. Тилсиз адабиёт йўқ, адабиётсиз тил йўқ. Тилсиз миллат ҳам йўқ. Тил одамларни миллат қилиб бирлаштиради. Адабиёт бир тилда сўзлашадиган одамлар, миллат ўзини таниб олишига хизмат қилади. Сартарош соч қиртишлаш учун, совчи келин топиш учун керак, деган гапларни адабиётга, санъатга, яъники недир утилитар тушунча, шунчаки наф тушунчаси билан ёндошиб бўлмайди.\n- Мана шу туркум доирасида кўпчилик зиёлилар билан суҳбатлар қиламиз ва бу борада ўқувчилар, томошабинлар ўз фикрларини билдиришади. Фикрлардан шу нарсани сезиш мумкинки, уларни кўпроқ қизиқтирадиган бир жиҳат бор: Сиёсат. Улар адабиёт ҳақидаги суҳбатлардан ҳам сиёсий мавзудаги фикрларни кутишади, яъни ёзувчини сиёсатга ҳам тиши ўтиши керак деб ҳисоблашади. Бу масалага қандай қарайсиз? Ёзувчининг сиёсий масъулияти нимадан иборат?\nСаволнинг давоми сифатида, мустақилликнинг дастлабки йилларида ижодкорларнинг сиёсатда ҳам фаол бўлганини кўрамиз, Сиз, Усмон Азим, Эркин Воҳидов, Абдулла Орипов, Хуршид Даврон, Аҳмад Аъзам...\nХўш, бу ижодкорлар сиёсатга аралашмаганда адабиётимиз нималар ютиши мумкин эди ва ёки уларнинг аралашуви билан сиёсатимиз нималар ютди, деб ҳисоблайсиз?\n- Истиқлолнинг дастлабки йиллари жамиятда кўтаринки бир руҳ ҳукм сурарди. Рост гапни баралла айтиш мумкин эди. Ўшал замонда эринмаган одамнинг ҳаммаси сиёсатчи эди, деб айтсам лоф бўлар, лекин сиёсатга қизиқувчиларнинг адади жуда кўп эди. Жумладан, ёзувчилар, олимлар ҳам жамиятнинг ўша муваққат очиқлик шавқига берилиб, кўнгилларида недир ижтимоий фаолиятга мойиллик сездилар.\nТўғриси, мен ким ютди ва ким ютқизди, деган саволга аввал ҳам недир суҳбатда жавоб берганман. Бугун яна такрорлаб айтаманки, шоир-у ёзувчиларнинг сиёсатга аралашганидан адабиёт ютқизди. Сиёсат ҳеч нарса ютқизгани йўқ, аксинча – ютди. Абдулла Орипов ёки Эркин Воҳидовларнинг миллионлаб мухлислари бор эди. Шу сабаб, уларнинг номлари сиёсий бозордаги недир эҳтиёж туфайли қисқа вақт ичида байроқ этиб кўтарилди, кейинроқ, янги байроқлар топилгач, яна пастга тушириб қўйилди. Бор-йўғи шу. Эҳтиёж тугаганини Эркин Воҳидов олдинроқ тушунди ва секин четга чиқди, Абдулла Ориповнинг тушуниши қийинроқ бўлди, лекин у ҳам умри адоғида тушуниб етди, аламли ҳақиқатларга йўғрилган яхши шеърлар битди.\nУмуман, адабиёт аҳли билан сиёсат аҳлининг ўйлаш тарзи бир-бирига мос келмайди. Буни яхшироқ англаш учун сиёсатга озгина аралашиб кўриш керак. Шоир ёки ёзувчи умр бўйи кўнглига маҳрам излаб яшайди (“Ки ногаҳ ул қуёш сиррин десам ул ҳам эмас маҳрам”- Алишер Навоий). Сиёсатда эса маҳрамлик – ясоқ тушунча, ёт тушунча. Сиёсатда лутф кўп, лекин дўст йўқ. Дўстлик – камёб ва бебаҳо давлат, лутф эса жуда арзон, тўйда келин-куёв устидан сочиладиган қанд-қурс каби мўл, ўнг-у сўлга аямай сочилади - териб олишга улгурганнинг боши осмонда, улгурмаганнинг армони чексиз. Хулоса қилиб айтадиган бўлсак, сиёсат ёзувчи ёки шоирнинг ёинки олимнинг иши эмас. Энг ёрқин мисолни Асқар Акаев – Қирғизистоннинг собиқ Президенти мисолида кўриш мумкин. Акаев – катта олим эди, лекин сиёсатда омади чопмади. Аслида ёзувчи Чингиз Айтматов тайёр Президент эди, лекин у жуда ақлли иш тутди, юксак лавозимдан ўзи билиб воз кечди. Такрор айтаман: сиёсат сенинг ишинг эмаслигини билиш учун ҳам сиёсатнинг бир чеккасига аралашиб кўриш керак.\n- Мурод ака, хозиргача ижодингизнинг чўққиси ҳисобланувчи “Лолазор” романи ва унинг ёзилиши бўйича ўқувчиларнинг жуда кўп фикрларини эшитамиз. Бугун шахсан ўзингиздан сўрамоқчи эдим, асар ёзилишига қандай омиллар сабаб бўлган. Асл мақсад нима эди сизда мазкур асарни ёзишдан?\n- Бошда иккитагина жумла бор эдики, бири – “Осмон мезонлардан йилтираб ётар эди”, униси – “Алар бир-бирини кўз ёшларига бурканиб суйдилар.” Роман биринчи жумладан бошланди, иккинчи жумла ўртароққа бориб қўшилди. Воқеалар тафсирини бошлаганингдан кейин нарёғи ўзи тизилиб кетаверар экан. Бирга ўсиб-унган дўстнинг тақдирини йигитлик чоғидан бошлаб то уларнинг умри адоғига қадар тасвирлаш нияти бор эди. Менда бошқа бир ният – бир оила вакилларининг икки-уч асрлик ҳаётини ёзишдек амалга ошмаган орзу ҳам бўларди. “Лолазор”да вазифа осонроқ эди - биргина авлод тақдири. Рости, нега ва нима учун ёзганимни ҳозиргача тузук-қуруқ тушунтириб беролмайман. Танқидчилар тушунтириб беришга уста. Уларнинг фикрларини ўқиганда нима учун ёзганимни англагандай ҳам бўламан. Лекин айни замонда биламанки, китоб дегани муайян мақсад ёки ғоя туфайли эмас, кўпроқ ёзиш шавқи таъсирида битилади.\n- "Лолазор"да уч хил ровийни кузатиш мумкин: Саидқул Мардон, Назар Яхшибоев ва қисман муаллиф. Саидқул Мардонни ёзувчи қалби дейиш мумкинми? Негаки, ошнонинг ҳам Назар Яхшибоевнинг ҳам кўпчиликка маълум бўлмаган, кўнгилдаги гаплари у орқали баъзан диалог кўринишида, баъзан ривоя тарзида аён бўлади.\n- Ўша пайтларда социалистик реализм деган таълимот устунлик қилардики, ҳар бир асарда жилла қурса биттадан ижобий қаҳрамон бўлмоғи шарт эди. Саидқул Мардон деганимизда зикр этилмиш талабларга мос иш тутмоқ нияти ҳам сезилади. Албатта, бу қаҳрамон механик тарзда пайдо бўлмаган, унинг ҳам ўз тарихи ва ўз тақдири бор. Лекин биламанки, Саидқул Мардон – кучсиз одам. Роман қаҳрамонлари ичида Яхшибоев кучлироқ ва ақллироқ. Ўнгмаган тақдирлар, инсон билан ҳокимият, ижодкор билан ҳокимият муносабатлари, алал-оқибатда – яна ўша сиёсат. Сиёсат одамни бузиши тайин. Сиёсатда, боя айтганимиздек, дўст бўлмайди. Одамлар муайян манфаат ёки мақсадлар атрофида, битта дастур атрофида бирлашмоғи мумкин. Кейин, ният амалга ошгач, яна тарқалиб кетишади. Баъзилар нолиб юрадики, аввал ҳукуматга керак эдик, энди керак бўлмай қолдик. Аслида нолишга ўрин йўқ. Мард бўлиш керак. Мансаб – ўта муваққат нарса. Шартномага ўхшайди, муддати тугадими – дарров бекор қилинади. Сиёсатда муаммолар, мақсадлар, дастурлар тез-тез ўзгариб туради. Кун тартиби ўзгарган маҳал бошқа ижрочиларга, бошқа, янгиланган командага эҳтиёж туғилади. Бунга асло ажабланмаслик керак.\nИжодкор билан ҳокимият орасидаги муносабатларни ўрганиш, тадқиқ этиш нияти ҳали ҳам кўнглимни тарк этган эмас. Мавзу фикр-у шууримда ҳамон давом этяпти.\n- Жамиятимизда мустақиллик йилларида оғриқли масалага айланган бир мавзу борки, бу чет давлатларга ишлаш учун чиқиб кетган юртдошлар масаласи. Мазкур масала бўйича Президент Мирзиёев ҳам ўз фикрларини билдирган ва унда «Мен айбдорлик ҳиссини туяман» деганди. Бугунги ўзбек адабиётида гастарбайтерлар ҳаёти, уларнинг маънавияти масаласи акс этиши керакми? Чунки, ҳозирда Ўзбекистондан ташқарида бўлган ватандошларимиз ҳам жуда кўпчиликни ташкил қилади.\n- Мен бу мавзуни кўп ўйлаганман. Янглишмасам, режиссёр Юсуф Розиқов “Гастарбайтер” деган кино ҳам олган. Афсуски, мен фильмни кўрганим йўқ.\nЧетга кетган ўзбек меҳнатчилари тақдирига ҳам иқтисодий, ҳам сиёсий масала сифатида қаралаётгани мутлақо табиий.\n“Гастарбайтер” сўзининг маъноси – ишчи меҳмон, ишлашга келган меҳмон. Ўтган асрнинг 60-70-йилларида, Германия жадал ривожланиш босқичига ўтган маҳал, ишга яроқли эркакларнинг аксари қисми урушда ўлиб кетгани сабабли, мамлакатга четдан келиб меҳнат қилган турк, юнон ва бошқа миллат вакилларига нисбатан хушфеъл канцлер Конрад Аденауэр айни чиройли атамани ишлатган. Мигрантлар немислар юртига оиласи билан кўчиб келиб ишлаган. Аденауэр ҳукумати дастлаб уларни йил оша ротация қилишни мўлжаллаган, лекин иш берувчилар, буларни алмашлаш шарт эмас, меҳмон-ишчини оиласи билан юртига қайтариб, ўрнига янги меҳмон-ишчини оиласи билан олиб келиш жуда қимматга тушади, деган эътирозлари инобатга олинган-у мигрантларнинг биринчи оқими Германияда муқим қолиб кетган. Бугунги кунда Олмониянинг яшаётган 4 миллиондан ошиқ турклар ўша дастлабки оқим вакилларининг зурёдлардир.\nАфсуски, замонлар ўтиб, бу сўз рус тилида ҳақоратомуз оҳанг касб этгани бутунлай бошқа масала.\nМиграция жараёни қадимдан бор. Яъни қайдаки ишга яхшироқ ҳақ тўланса, ишчи кучи ўша тарафга оғади. Мигрант ўша жойда тузукроқ пул топиб, мўмай бир қисмини узоқдаги оиласига жўнатади.\nМиграцияни тўхтатиб бўлмайди. БМТ ҳисобига кўра, 2017 йилда дунёда 273 миллионта халқаро мигрант бор эди. Бугун янада кўпайган бўлиши шубҳасиз.\nДунёда ўнлаб миллион ҳинд, хитой ва бошқа миллат мигрантлари бор.\nЭнди муаммо илдизига - Ўзбекистондаги демографик жараёнларга жиддийроқ назар ташлайлик. 1960 йилда мамлакатимизда 8,5 миллион киши яшарди. 1990 йилга келиб бу рақам 20,5 миллионга етди. Бугун мамлакат аҳолиси 32 миллион кишини ташкил этади. Тақрибан 60 йил ичида қарийб 4 баробар ўсди! Шунча одамни боқиш ва иш билан таъминлаш учун мамлакатнинг амалдаги ресурси етмайди. Аламли ҳақиқат, лекин муаммога реал қараш керак. Ҳозир кўпчилик мигрантлар Россияда юрибди. Яқинда ўқиб қолдим, Исроилда 90 минг атрофида меҳнат мигранти бўлиб, уларнинг 12 фоизини ўзбеклар ташкил этар экан. Рости, жуда хурсанд бўлдим. Чунки яҳудийлар уларга яхшироқ ҳақ тўлайди, “гастарбайтер” деб камситмайди.\nНима қилишимиз керак? Аввало, ишга кетаётган мигрантлар оқимининг йўналишларини кўпайтириш лозим. Токи улар фақат Россияда миллионлаб тўпланиб қолмасин. Ишчи кучига муҳтож бошқа бозорларни топишимиз керак.\nКўпинча Ўзбекистонни Қозоғистон билан таққослаб, ана, улар анча олдинлаб кетди, қозоқларда мигрант йўқ, деб нолиймиз. 1960 йилда қанча бўлганини билмайман, лекин 1990 йилда Қозоғистонда 16,5 миллион киши яшарди. Бугун-чи? Бугун уларнинг сони 18,5 миллионга етди. Ўсиш бор-йўғи – 2 миллион киши. Бизда эса бу орада аҳоли сони 11,5 миллионга ўсди. Бу – ҳақиқий демографик портлаш эмасми?. Қозоғистонда ҳам, Ўзбекистонда ҳам ўзига яраша иқтисодий ресурслар бор. Лекин бизда, аҳоли сони юксак суръатда ошиб бораётган замонда, бу ресурсларни тўлиқ ишга солиш ва унинг бир қисмини ижтимоий ҳимояга сафарбар этиш қийин кечиши табиий ҳол эди.\nМустақилликнинг дастлабки йилларида автомобиль саноатига, нефт ва газ саноатига асосий эътибор қаратилди. Шу соҳалар саноатнинг бошқа турларини ҳам ортидан тортиб кетади, деб ўйладик. Аммо ўйлаганимиздай бўлиб чиқмади. Ҳаммо бало шундаки, биз аграр мамлакат деган тушунчадан қочдик. Дейлик, Ҳиндистон – қолоқ аграр мамлакат, Бангладеш – қолоқ аграр мамлакат, деган штампларга ишониб, аслида деҳқончилик юртимиз ривожида асосий омиллардан бири эканини вақтида англай олмадик. Юксак технологияларга таянган аграр мамлакат бўлиш шараф эканини, минг таассуфки, анча кечикиб тушундик. Тушундик ва ниҳоят хатоларни тузатишга киришдик.\nЁки туристик потенциалимизни олиб қарайлик. Жўн, яъни маърифий туризм, диний туризм, экотуризм, этнотуризм ва ҳоказолардан иборат буюк бир потенциалимиз бор. Надоматким, бу соҳанинг ҳам боши муаммодан чиқмаяпти. Сиртдан қараганда, туристик инфраструктура жонлангани яққол сезилади. Лекин меҳмонлар сони ҳали жуда оз, уларнинг оқими кескин кўпайишига ҳаво йўлларининг монополия экани ошкора халал беряпти. Кўзга суртган авиакомпаниямиз патта нархини ошириш билан овора. Бошқа компанияларнинг, хусусан, лоукостерларнинг бозорга киришига тиш-тирноғи билан қарши. Бу тарзда узоққа бориб бўлмайди. Аҳвол шу даражага етдики, одамлар монополистнинг турли найрангларга кўндаланг қўйиб, шундоқ биқинимизда жойлашган Чимкентга бориб, ўша жойдан учиб кетаяпти. Ва, табиийки, яна Чимкент орқали уйга қайтяпти.\nАграр соҳанинг имконияти янада кенгроқ. Яқинда биттаси, Японияда 100 грамм гилосни 1000 йенага, яъники тахминан 9-10 долларга сотиб олдим, деб айтиб қолди. Ўзбекистоннинг мева-чевасига тенг маҳсулот дунёда йўқ. Лекин меваларни ўз вақтида, айни пишиб ширага тўлган пайтида четга сотишни эплай оляпмизми? Биз йиллар давомида фақат пахта сотганмиз. Пахта бозорини ўзбекдан яхшироқ биладиган йўқ. Лекин боғ ва полиз неъматларини сотишда тажрибамиз етарлими? Бир-икки вагон ёки “тир”га мева-чева ортиб, чегарадан ўтган заҳоти молига қозоқ қардошларимизнинг ёрлиғу брендини ёпиштириб (негаки, солиғи камроқ!) Россия тарафларда сотиб келаётган уддабурон ватандошларимиз бор, лекин мамлакат миқёсида мева ҳамда полиз экспорти номенклатурасини ўрганиш тизими ҳали тўла-тўкис шаклланмаган.\nХайриятки, кейинги пайтларда Қишлоқ хўжалиги вазирлиги бу борада махсус ахборот банки тузаётир, деган хабар орқаваротдан бўлса-да қулоққа чалиняпти. Қайси бозор ҳали бўш турибди, ҳажми каттароқ, лекин аллақачон бошқалар банд этиб улгурган бозорларда ким билан рақобат қиламиз ва уларни қандай енгишимиз мумкин, уларнинг заиф жойи нимада, бизнинг мевамиз бошқаларникидан афзал эканини исботлаш, экспортга юбориладиган мева ва полиз маҳсулотлари учун ягона сифат стандартларини қатъий жорий қилиш – бу каби муаммоларни тезроқ қанчалик тез ечилса, эл-у юртимиз учун шунчалар яхши.\nБиргина мисол. Голландия гул, хусусан, лола экспорти билан шуғулланади. Қайси рангдаги лола қайси далада ва қай муддатда очилиши, қайси куни, қанча миқдорда қай бир мамлакатга юк самолётида олиб кетилиши бир йил олдин режа қилинади ва бу режа аниқ бажарилади. Биз ҳам шундай ишлашимиз мумкин-ку?\nРесурслар кўп. Худо хоҳласа, улар албатта ишга тушади. Айни замонда миграцияга ҳам қаршилик қилмаслик керак. Миграция мамлакатга маблағ келтиради. Дейлик, ҳинд мигрантлари ўз ватанига ҳар йили 72 миллиард доллар юборади. Бизнинг мигрантлардан ҳам 5-6 миллиард йилига келиб тушади. Бу - бевосита аҳоли чўнтагига кираётган ва жамиятда ижтимоий барқарорликни таъминлаб турган ҳалол пул. Мигрантларнинг иш шароити ва уларнинг ижтимоий ҳимояси халқаро расмий ҳужжатлар асосида тубдан яхшиланса, улар бугун ўртача 400 доллар юбораётган мигрант эртага 800-1000 доллар юборадиган бўлади. Охирги йилларда ривожланган мамлакатларда оиласи билан ишлаб (шуниси – энг муҳим!), ота-онасига ой сайин 1,5-2 минг доллардан юбораётган саводли, малакали ўзбек ёшлари сони секин-аста кўпайиб бораётганидан қувониш керак.\nУлар балки адабиётда ҳам акс этиши керакдир. Эътибор берсангиз, турклар Германияда муқим яшаб қолган мигрантлар ҳақида фильмлар суратга олади. Эронликлар ҳам четдаги ватандошлари тақдиридан сўз юритувчи туркум ва аксари гўзал фильмлар чиқарган.\nМеҳнат миграцияга юз тутган ватандошларимиз ҳаётини адабиётда акс эттириш масаласини Ёзувчилар уюшмасидан сўраш керак. Улар яхшироқ билади. Менда бу ҳақда аниқ маълумот йўқ.\nСуҳбат 21 август куни Тошкент шаҳри, Чилонзор тумани, Қатортол кўчасида жойлашган «Askiya Book cafe»да ёзиб олинди.\n22:07 / 07.09.2019\n«Ислом Каримовни алдамоқчи бўлишганди». Шоир Мирзо Кенжабек ўзбек тилига давлат тили мақомини беришдаги хотираларини эслади


БОЛАЖОНЛАР ХОТИРАСИНИ ЧИНИҚТИРМИЗ | Суғдиёна биринчи аёллар электрон журнали\nБОЛАЖОНЛАР ХОТИРАСИНИ ЧИНИҚТИРМИЗ Рангли расм\nБолакайга уй ҳайвонлари ёки бирор нарса-буюм акс эттирилган рангли расмни кўрсатинг. Сўнг расмни яшириб, унда нима акс эттирилганини сўранг.\n10 фарқни топинг\nБу ҳам тафаккурни чархловчи ўйинлардан бири. Истасангиз тайёр суратлардан фойдаланинг ёки ўзингиз чизсангиз ҳам бўлади. Муҳими болакай белгиланган вақтда суратдаги фарқни топишга ҳаракат қилсин. Аввалига 7-8 дақиқа вақт беринг, кейинроқ 5 дақиқага қисқартиришингиз мумкин.\nЮмшоқ ўйинчоқларни турли кўринишда жойлаштиринг-да, фарзандингизга кўрсатинг. Ҳар бир ўйинчоқ жойлашувини эслаб қолиши керак. Сўнг болакайга билдирмай ўйинчоқ жойини ўзгартириб қўйинг. Боланинг вазифаси эса дастлабки ўйинчоқ жойини аниқлаш бўлади. Бирга ўйнаймиз!\nҲисоб-китоб чўпчалари ёрдамида бирор шакл ҳосил қилинг. Фарзандингиз ҳам сиз каби шакл ясашга уриниб кўрсин. Машқни 10 дақиқа давомида бажариш мумкин. Имкон қадар шакл аниқ ясалишига диққат қилинг.Twitter НравитсяSocButtons v1.5


XALQARO ALOQALAR – Kamoliddin Behzod nomidagi Milliy rassomlik va dizayn instituti\nМаълумки, шу кунларда Беларусь Республикаси таълим вазири Игорь Карпенко бошчилигидаги делегация юртимизда меҳмон бўлиб турибди. Бугун Камолиддин Беҳзод номидаги Миллий рассомлик ва\nБугунги кунда юртимизда олий таълим соҳасида кўплаб ислоҳотлар амалга оширилмоқда. Жумладан, хорижий давлат олий таълим муассасалари билан ҳамкорликка алоҳида эътибор қаратилмоқда. Камолиддин\n2020 йил 11 июнь куни Камолиддин Беҳзод номидаги Миллий Рассомлик ва Дизайн Институти, “Информатика ва менежмент” кафедраси профессор ўқитувчилари С.Закирова ва У.Зуннунова,\nИнсоният узоқ даврлардан буён COVID-19 каби глобал муаммога дуч келмаган эди. Ҳар бир соҳада бўлгани каби музейшунослик соҳасида ҳам пандемия янги талабаларни\nМаърузачи: Чанапатана Халқаро Дизайн институти профессори Такеши Данг Вебинар 2020 йил 21 май соат 11:00 да “ZOOM” платформаси орқали ўтказилади. Тадбир ўтказиладиган\nE'lonlar, XALQARO ALOQALAR, Yangiliklar\nБугунги кунда бутун дунёда асосий муаммолардан бири бу коронавирус пандемияси бўлиб турибди. Шу сабабли инсонлардан ҳам асосий талаб уйда қолиб, ўзи ва\nМаълумки, бугун жаҳон ҳамжамиятида энг кўп муҳокамаларга сабаб бўлаётган мавзу бу шубҳасиз, коронавирус COVID-19 пандемиясидир. Негаки, ушбу вирус жаҳон давлатларида нафақат инсонлар\nТалабалар диққатига! Камолиддин Беҳзод номидаги Миллий рассомлик ва дизайн институтининг London South Bank University ва Change School ҳамкорлари томонидан жорий йил 22\nСир эмаски, мамлакатимиз олий таълим таълим тизими туб ислоҳотлар даврини бошдан кечирмоқда. Бугун бу тизимнинг муаммолари ҳақида очиқ гапирилмоқда, ҳал қилиш йўллари\nAввал хабар берганимиздек, Камолиддин Беҳзод номидаги Миллий рассомлик ва дизайн институтига Хитой Халқ Республикасининг Шанхай Cанъат ва Дизайн Академияси вице-президенти Янг Бо


Ҳаётдан маъно излаб ёхуд Самуэль Беккетнинг «Годони кутиш» асари ҳақида - Bugun.uz\nҲаётдан маъно излаб ёхуд Самуэль Беккетнинг «Годони кутиш» асари ҳақида\n19:54 | 24-12-2021\nИрланд ёзувчиси, драматург Самуэль Беккет 1989 йил 22 декабрда 83 ёшида Парижда вафот этган. У «абсурд театри» асосчиси сифатида танилган ва 1969 йилда Адабиёт бўйича Нобель мукофоти соҳибига айланган. «Bugun.uz» колумнисти Ўктам Ўринтоев қуйида ёзувчини бутун дунёга машҳур қилган пъеса — «Годони кутиш» асари ҳақида фикр юритади.\n«Годони кутиш»… Бу асарни кўплаб адабий рўйхатларнинг шоҳсупасида учратасиз. Кўп ёзувчилар тавсия қиладиган асар «20 асрнинг энг яхши драмаси» деб эътироф этилади. Дастлаб 1949 йилда ёзилган асар 1954 йилда муаллиф томонидан инглиз тилига таржима қилиниб, нашр этилган. Шундан сўнг «Годони кутиш» пъесаси ёзувчига халқаро эътироф олиб келди, Беккет «абсурд театри»нинг етакчи драматурги сифатида тан олинди.\nҲажми унчалик катта бўлмаган пьеса 2 саҳнадан иборат бўлиб, қизиғи, иккала саҳна воқеалари, диалоглар бир-бирига ўхшаш, статик юз беради. «Годони кутиш» спектаклининг бош қаҳрамонлари Владимир (Диди) ва Эстрагон (Гого) ёлғиз дарахт ёнида қандайдир Годони кутади. Годо келса, улар азобларига якун ясалиши, излаган, аммо ўзлари ҳам билмайдиган бир нарсага эришамиз деб ўйлайди. Бироз вақт ўтгач, яна иккита ғалати ва ноаниқ қаҳрамонлар пайдо бўлади — Поццо ва Лакки. Уларнинг бир-бирига муносабатини аниқлаш жуда қийин, бир томондан Лакки Поццонинг индамас ва заиф қули, иккинчи томондан унинг собиқ устози, лекин бу талқин ҳам савол остида.\nБутун саҳна давомида икки марта болакай ҳам пайдо бўлади, у гўёки Гододан хабар олиб келиб, унинг эртага келишини таъкилайди. Қаҳрамонлар эса кутишда давом этаверади. Чунки Годо уларнинг бу мазмунсиз ҳаётига қандайдир маъно олиб келиши, уларни бу доимий бир хил ҳаёт тарзидан қутқариши керак эди. Годо уларга умид берар, унинг йўқлиги ёки келмаслиги қаҳрамонларнинг ягона мақсадини ҳам йўққа чиқарарди. Буни қуйидаги жумладан ҳам англаш мумкин:\n«У алал-оқибат барибир келади, деб баъзан ўзимни ишонтираман. Ўшанда мени ғалати ҳиссиёт чўлғаб олади…Ҳалигидай… Хотиржам ва шу билан бирга қўрқув аралаш…»\nГодо эса барибир келмайди, ўрнига эса болакайдан эртага келишини таъкидлайди, xолос. Улар орада бир қанча одамни учратади. Якунда ўзларини ўлдиришга ҳам уриниб кўради, аммо қўлларидан келмайди. Годонинг келиб қолиши мумкинлиги ҳаёлидан чиқмайди. Якунда улар кетишга қарор қилади. Аммо барибир ўрнидан қимирламайди. Шу билан асар якунланади.\nКитоб абсурд адабиётнинг ёрқин наъмунаси ҳисобланиб, абсурд театрлари саҳналаштирилишига йўл очиб берган. Асардаги Годонинг кимлиги ҳақида маълумот йўқ. Унинг исмидан келиб чиқилса, бу инглизча «god» яъни «худо» сўзидан олингани айтилади. Годо ким учундир худо, илоҳ ва уни бу ҳаётда яшашга ундовчи бир умид мисолида гавдаланади. Эътибор беринг:\n«Бу ерда нима қилаяпмиз? Биз мана шу саволга жавоб беришимиз зарур. Бахтимиз шуки, биз буни яхши биламиз. Ҳа, бу даҳшатли, алғов-долғовли дунёда бир нарса бизга таскин беради: биз Годонинг келишини кутяпмиз».\nУмуман, 2-Жаҳон урушидан кейинги пайтларда одамларнинг кўнгли ҳувиллаб, ҳаёли алланечук бўлиб қолганди. Одамлар ўзи нега умр кечираётгани, яшашдан мақсадини билмай қолганди. Уруш азоблари улар биладиган барча ҳиссиёт ва қадрли нарсалар аҳамиятини йўққа чиқарганди. Бирор мақсад қўйишга ҳам илинж йўқ эди. Шу пайт абсурд ва экзистенциализм вакиллари — Камю, Ионэско ва Беккет кабилар катта саҳнага чиққан.\nАсар одамларнинг доимо қандайдир умидларга ишониб ўзини овутиб яшаши ҳақида десак бўлади. Аҳир одамлар ҳам эртага, бир йилдан кейин ҳаётимида нималардир ўзгаришига умид қилиб яшайди-ку. Ҳозирги муаммоларимиз, азобларимизга кимдир, Худо ёки бошқа нимадир ечим бўлади, улар ўзгартиради деб умид қиламиз-ку. Аммо аслида бу ўзгариш эмас, балки унга бўлган умид бизни яшашга ундайди.\nШунчаки, биз илинжларсиз, умидларсиз яшолмаймиз. Беккет айнан шуни тушунтирмоқчи бўлган. Асар персонажлари ҳам кетмоқчи, Гододан воз кечмоқчи бўлади-ю, қўлидан келмайди. Чунки айнан Годо, уни кутиш улар ҳаётига мазмун берарди. Шугина умид уларни бу абсурд ҳаётда ушлаб турарди. Ҳар биримиз ўз қадриятларимизни ўзимиз яратамиз. Шу орқали яшашдан маъно ҳосил қиламиз. Абсурдизм вакиллари таъкидлаганидек, абсурдга дуч келарканмиз, ундан қочишнинг имкони йўқлигини тан олиш лозим. Шунчаки, шу абсурдни тан олиб, ўз қадриятларимизни, янги мақсадларни ҳосил қилиб яшаш лозимлиги маълум бўлади. Ҳаёт мазмунини ҳар бир инсон ўзи яратади.\n«Aжойиб кунларнинг бирида биз туғилганмиз, ажойиб кунларнинг бирида ўламиз. Бир куни, бир лаҳзада, шу жавобим сизга етарлими? (Хотиржамроқ оҳангда) Ҳаёт ва ўлим эгизак, кўз очиб-юмсанг, кун, кейин эса яна тун».\nШунингдек, асарни Иккинчи жаҳон урушида қочишга мажбур бўлган, қийин аҳволда қолган француз ва еврей қочоқлари ҳолати билан ҳам боғлашади. Улар ҳам ўзини қутқаришларини умид қилиб, сабр билан яшашга мажбур эди. Самуэль Беккетнинг ўзи эса аниқ бир интерпретациалардан қочган, асарнинг мазмуни ҳақида яққол фикр билдирмаган. Ундан асар мазмуни ҳақида сўрашганда у «умидларни сўндирманг», дея фикр билдирган, xолос.\nАсар инглиз тилида чоп этилгач ва саҳналаштирилгач, машҳурликка эришган. Бошқа кўплаб ёзувчилар учун илҳом манбаи бўлиб хизмат қилган ва кўплаб тилларга таржима қилинган. Асар ўзбек тилига Жаббор Эшонқул томонидан таржима қилинган ва «Жаҳон адабиёти» журналида чоп этилган. Сиз ҳам ХХ асрнинг энг ноёб дурдонадаларидан бири билан танишишни истасангиз, албатта, асарни мутолаа қилинг.


Мўътабар Тожибой: Мен Президент Барак Обаманинг овозини тўла эшитдим! | ЎТЮРАКЛАР КЛУБИ\nУлуғбек Бакир: Ижозатингиз билан суҳбатимизни бир муқаддас ҳадис билан бошламоқчи эдим. Ҳадислардан бирида: – “Аллоҳ азиз қилган бандасини ҳеч қачон бандаси ҳор қилолмайди. Аллоҳ хор қилган бандасини эса, ҳеч қачон бандаси азиз қилолмайди”, дейилган. Ҳозир Сизнинг ҳаётингизни кўз олдимга келтирар эканман, ногаҳон мана шу ҳадис ёдимга келди. Дарҳақиқат, бир сўз билан айтганимизда, Ўзбекистон расмийлари Сизни хўрладилар ва хор-у барбод қилмоқчи бўлдилар. Аммо, Аллоҳ Сизни азиз қилган экан мана ёруғ кунларга чиқиб, юксак эҳтиромларга сазовар бўляпсиз. Шу фурсатдан фойдаланиб, Сизни яна бир бора нуфузли мукофотлар билан табриклаймиз! Ҳамиша ҳозиргидай азизу мўътабар бўлинг, дея самимий тилак билдирамиз! Шу ўринда, АҚШга қилган сафарингиз ҳақида биз билан ўртоқлашсангиз?!\nМўътабар Тожибой: Сўзингиз бошида Сиз ибратли бир ҳадис келтирдингиз. Ушбу ҳадис менинг ҳаётимда яна бир бора яққол ўз аксини топди, десам бўлади. Сабаби, Ўзбекистон ҳукумати менга кўп хунрезликларни кўрсатди. Бугунги кунда ҳам бу давом этмоқда. Лекин, мана озодликка чиққанимдан буён ўтган қисқа вақт ичида учта Халқаро мукофотга сазовор бўлганим, Аллоҳ мени азиз қилганидан даракдир, албатта. АҚШга қилган сафарим ҳақида тўхталсам, демак, мен АҚШда кўп учрашув ва анжуманларда қатнашдим.\nМукофат топширилиш маросими 11 март куни бўлиб ўтди. 9 март куни эса, бўлиб ўтган учрашувда бизлар, яъни, мукофат совриндорлари ўз мамлакатларимиздаги умумий аҳвол, инсон ҳуқуқлари ҳолати, ҳукуматнинг олиб бораётган сиёсати ҳамда бир қатор мавзуларда жамоатчиликка сўзлаб бериш имкониятига эга бўлдик. Мени ҳайратга солган жиҳатлардан бири шуки, АҚШ Давлат Котиби Хиллари Клинтон ва Мишель Обама хонимлар бизларнинг тўлиқ таржимаи ҳолимизни ва тарихимизни яхши билишлиги бўлди. Танишув пайтида менга нисабатан алоҳида ҳурмат ва эҳтиром кўрсатишганларида, тўғриси, тўлқинланиб кетдим. Чунки, ўз давлатимда Ўзбекистон ҳукуматининг менга бўлган муносабатини ва АҚШнинг муносабатини тарози паллаларига қўйиб таққосладим ва шунда жуда катта қутбий фарқларни кўрдим.\nШундан кейин жамоатчилик иштирокидаги яна бир маросимда тўлиқ қатнашдик ва ҳар биримиз ҳақимизда Клинтон ва Обама хонимлар алоҳида тўхталишиб, фаолиятимиз бўйича ҳамда мамлакатимиздаги аянчи ҳолат ҳақида жамоатчилик вакилларига сўзлаб бердилар. Сўнг Оқ Уйни музей тариқасида танишиб чиқдик. Давлат Департаментида ва Капитолийда бўлдик. Биз Оқ Уйни айланиб, бир хонада тўхтаганимизда қўшни хонада президент Барак Обама катта бир йиғилиш ўтказиб, дунё аҳамиятига молик муҳим масалаларни муҳокама қилаётган экан. Мен у кишининг овозини тўла эшитдим.Мен ана шу онда президент Каримовни ҳаёлимдан ўтказдим. Бизнинг президентимиз билан АҚШ президентининг катта фарқларидан бирини мен мана шу Оқ Уйда тушуниб етгандай бўлдим.\nЧунки, Ўзбекистон президенти уйидан Оқсаройга бориб-келишида ҳам оддий одамлар қийналадилар. Биласиз, бу пайтда барча йўллар тўсиб қўйилиб, йўлларда бирор бир одам юриши қатъий таъқиқланади. Ҳар 50 метрда миршаблар туради. Миршаблардан ташқари, қуролланган махсус хизматчилар ҳайбатли “Джип”ларда одамларни ваҳимага солиб ўтадилар. Демоқчиманки, АҚШ президенти ўз ҳалқидан қўрқмас экан. Барак Обама Америка халқининг асл фарзанди ва президенти эканлигини шу оддийгина манзарадан ҳам кўриш мумкинлигини тушундим. Айтаман десам, таассуротларим талайгина.\nУлуғбек Бакир: Мўътабар опа, яқинда Халқаро амнистия ташкилоти Сиз ҳақингизда бир фильмни суратга олиб, нидерланд ва инглиз тилларида намойишга чиқарди. Шу фильм ҳақида нима дея оласиз?\nМўътабар Тожибой: Бу фильм нима деб аталаркан?\nУлуғбек Бакир: “Қамоқхонадан мактуб”, – деб аталаркан.\nМўътабар Тожибой: Ҳа, дарҳақиқат, Ҳолландиялик машҳур бир журналист хоним қамоқдан озод бўлганимдан сўнг хонадонимга бориб фильм яратганди. Фильм тайёрланиб, томошабинларга ҳавола этилганини билмаган эканман. Бу фильмни қаерда кўриш мумкинлигини сиз менга айта оласизми?\nУлуғбек Бакир: Мен ҳам шуни сиздан сўрамоқчи эдим. Чунки, “Озодлик” радиоси куни кеча тарқатган ўша ҳабарда, – бу фильм DVD дискларда чиқарилиб шу кунларда Европада намойиш этилмоқда, – дейилган. Мен Сизнинг бу саволингизга жавоб топиб, Сизга ҳабарини бераман.\nМўътабар Тожибой: Бу фильмга 2007 йил июнь ойида қамоқхонадан туриб ёзган васиятномам асос қилиб олинган. Мен бу фильмни ҳозирча кўролганим йўқ.\nУлуғбек Бакир: Опа, шу сафарингиз давомида Сиз учун янада таъсирли қандай воқеалар бўлди?\nМўътабар Тожибой: Мен АҚШга қилган сафарим мобайнида кўп нарсаларни кўрдим. Шулардан бири, Америка ҳалқи Президенти ва унинг оиласини ҳамда Давлат Котиби Клинтон хонимни қай даражада севиб ардоқлашларини кўриб қувондим ва айни дамда хўрсиндим ҳам. Хўрсинганимнинг боиси эса, қани энди, бизнинг мамлакатимизда ҳам худди АҚШдаги каби давлат расмийларини, ҳусусан халқимиз “Ота” дея «ардоқлайдиган» шахсларни шу даражада севиб ардоқласалар эди.\nЎзбекистон матбуоти, радио ва телевидениесини кўрсангиз, албатта, деярли ҳар куни президент Каримовни улуғлаб, бамисли уни халқ севиб ардоқлаши ҳақида ёзадилар, гапирадилар, кўрсатадилар. Аслидачи?! Аслида ҳаётда бунинг аксини гувоҳи бўласиз. Ҳаттоки, ёши улуғ бўлган нуроний отахонларимиз ҳам телевизорга чиқишиб, – президентимизга раҳмат, доимо омон бўлсинлар, у киши борлиги учун бизлар ҳам омон яшаяпмиз, – дея, уялмай нутқ сўзлайдилар. Аслида шундай одамлар кўп ўтмай, халқнинг назаридан қолишиб, аянчли бир ҳолатга тушаётганлигини ҳам кўряпмиз.\nШу ўринда яна бир нарсага алоҳида тўхталмоқчи эдим, яъни, шу мукофат топширилиш маросимининг эртаси куни Давлат Департаментида Хиллари.Клинтон хоним яна бир катта тадбир ўтказди. Бу тадбирда бизлар кенг жамоатчилик вакиллари ва Давлат Департементи ходимлари билан учрашдик. Учрашув бошида созандалар жонли тарзда АҚШ Давлат мадҳиясини куйлай бошладилар. Шу пайтда бутун зал оёққа қалқиди, десам асло муболаға қилмаган бўламан. Ишонсангиз, анашу дақиқаларда барча залдагилар АҚШ байроғига тикилиб, қўлини кўксига қўйиб, мадҳияни жўрликда ижро этдилар. Бу йиғилганларнинг ўз ватанига бўлган муҳаббатини шу мадҳия садоси остида уларнинг кўзидан, юзидан ўқигандай бўлдим. Америка мадҳияси бу – ҳур ва озод мамлакатнинг, қалблардан баралла куйланадиган умумий халқ қўшиғи эканлигига яна бир карра амин бўлдим.Мен анашу онларда Ўзбекистон қамоқхонасидаги аянчли вазиятни надоматлар билан ҳаёлимдан ўтказдим. Ва қулоғим остида қамоқхонадаги маҳбусларга мажбурлаб айтириладиган Ўзбекистон давлат мадҳиясининг садолари янграгандай бўлди.\nҲиллари Клинтон хоним қўлини кўксига қўйиб мадҳияни куйлаётган пайтида яна мен бир нарсани эсладим. Мен бирор марта кўрмадимки, ўша қамоқхона назоратчилари Ўзбекистон мадҳияси куйланаётган пайтида қўлларини кўксига қўйиб, офицер каби ғурур билан ғоз турганлигини, аксинча, улар сақич чайнашиб, тиржайишиб, маҳкумаларни мазаҳ қилмоқчи бўладилар. Аслида, улар маҳкумаларни эмас, балки, давлат рамзи бўлмиш ўша мадҳияни масҳара қиладилар. Ҳар куни куйлайверганидан силласи қуриган маҳкумалар мадҳияни ўзларига мослаб, ҳар хил тарзда сўзларни ўзгартириб куйлардилар. Мисол учун мен шундай куйлардим:\nСерқуёш хўр ўлкам, пишган бақлажон,\nСен ўзинг дўстларга душман қаҳрли, ғайрли.\nШуҳратинг портласин токи бор жаҳон\nОламни маҳлиё айлаган ўзинг.\nМен шундай тарзда баралла куйлардим. Лекин, мен доимо бундай куйлар олмас эдим. Сабаби, бу тарзда куйласам, мен билан бирга бутун отрядимизни қийнашарди, қаттиқ жазолардилар. Шунинг учун мен шерикларимни ўйлаб, ҳамиша бундай қилмас эдим. Ўзбекистон давлат мадҳияси қай даражада “қадр-қимматли” эканлигини мана шу ҳикоямдан ҳам тушунса бўлади.\nУлуғбек Бакир: Ҳақиқатдан ҳам, Ўзбекистонда барча ОАВ ва ўқув муассасалари-ю, қамоқхоналарда давлат рамзларига нисбатан гўёки ҳурмат тариқасида кўплаб тадбирлар ва оммавий тушунтириш ишлари олиб борилиши анъанага айланган. Улар шундай тарзда сунъий йўл билан мажбурлов тариқасида иш олиб борадилар. Мадҳияни бўлар-бўлмасга ҳар куни эрталабдан куйлавериш, айниқса, Ўзбекистондаги талаба ва ўқувчиларнинг ҳам асабларини қақшатган. Бу эса, қалбларда ватанга муҳаббатни эмас, аксинча, нафратни қўзғатмоқда. Бу билан ўша “ватанпарварлар” давлат рамзларига нисбатан ҳурматсизликни келтириб чиқармоқдалар. Бунга, албатта, кўплаб бир қатор мисоллар келтириш мумкин.\nМўътабар опа, ёдингизда бўлса керак, биз сиз билан кўпинча, 2003-2004 йилларда Ўзбекистондаги “Фридом Хаус” офисида кўп учрашардик. Демоқчиманки, ўша пайтлардан бери кўп сувлар оқиб ўтди, кўп воқеалар бўлиб ўтди. Сизнингча, ўша пайтдаги Мўътабар Тожибоева билан ҳозирги кундаги Мўътабар Тожибоева орасида қандай тафоввутлар бор?\nМўътабар Тожибой: Умуман, олганда мен ўша-ўша Мўътабар Тожибоеваман. Лекин, мен у пайтлари Ўзбекистондаги қонун бузилишларидан президент Каримовнинг ҳабари йўқ, у кўп нарсалардан беҳабар, деб ўйлардим… Мен ҳозирда, умуман, президентга ҳам ҳукуматнинг бошқа мансабдорларига ҳам заррача бўлсин ишонмайман. Мен уларга бўлган аввалги ишончимни йўқотганман. Бироқ, бу фикрларимдан, – Мўътабар Тожибоева мухолифатга ва мухолифат партиялари сафига ўтибди, – дейишларини ҳам истамас эдим. Мен худди ўша дамлардай, ҳозир ҳам ҳукумат мансабдорларидан Ўзбекистон қонунларининг ва халқаро меъёрларнинг амалдаги ижросини талаб қилишни олға сураман.\nАввалги Тожибоева билан ҳозирги Тожибоеванинг фарқи шундаки, Ўзбекистондаги вазиятни аввалгидан кўра мен ҳозир янада яққолроқ кўраман. Айтишларича, қамоқда ўтириб чиққан одам ренгент нурларига ўхшаб қолар экан. Ҳақиқатдан ҳам мен 2 йилу 8 ой давомида ва шу давр мобайнидаги 112 кунлик карцлерда ўтказган даҳшатли кунларимда ҳамда менга нисбатан қўлланилган жисмоний ва руҳий қийноклар, азоблар, ҳўрлашлар-у камситишлар, буларнинг барча-барчасида мен Ўзбекистонда қонунлар умуман ишламаслигининг, инсонлар қадр-қиммати мутлақо йўқлигининг яққол шоҳиди бўлдим.\nҲамда шу билан бирга ҳукумат мансабдорлари ҳеч нарсадан таф тортмаслигини, қонун олдида жавоб беришлик нари турсин, ҳаттоки, бир кун Аллоҳ олдида ҳисоб беришликдан ҳам қўрқмаслигини ўз кўзим билан кўрдим. Мен авваллари қамоқхонадаги қийноқлар ҳақида гапирганимда фақат “қийноқлар” деган калимани тилга олардим, холос. Масалан, фалончига мана бундай қийноқлар қўлланилибди дер эдим, лекин, бу “қийноқлар” сўзи замирида қанчалар заҳматли ва даҳшатли уқубатлар борлигини мен билмас эдим ва билишим ҳам мумкин эмас эди.\nФақатгина бундай азобли кунларни Ўзбекистон қамоқхоналарида ўз бошидан ўтказган одамларгина ҳис эта олишини айтган бўлардим. Лекин, мен бундай кунларни, ҳаттоки, душманимга ҳам лойиқ кўрмайман. Мендаги ўзгариш мана шулардан иборат, деб ҳисоблайман. Аммо, ўша зиндонда ўтказган даврим мени аввалгидан кўра янада мустаҳкам иродали бўлишга ундади.\nБугунги кунда жисмонан соғлигим дуруст бўлмаса ҳам, бир ўзим эмин-эркин ҳаракат қила олмасам ҳам, лекин, бор кучимни мана шу юрагимда қайнаб, ўт-олов бўлиб ёниб турган руҳий қувватимни мен шу жафокаш Ўзбек Халқини ҳуқуқларини ҳимоя қилишга ва унинг дардларини бироз бўлсада енгиллаштиришга астойдил ҳаракат қиламан! Мен шунга бел боғлаганман!!! Билмадим, ўша пайтлардаги Мўътабар Тожибоева балки бу даражада қатъиятли бўлмагандир…\n« Noy Sen »\nPowered by WordPress | Theme Designed by: http://www.signalboostersuk.co.uk/ | Thanks to 3ds xl nintendo, shopsignalbooster and http://www.3dslinkerss.com/


Ўзбекистонга юборилган пул эгасига берилмаëтир\nМеҳнат муҳожирларининг Янги йил арафасида ўз оиласига юборган пуллари банкларда ушлаб қолинмоқда.\n28 декабрдан 3 январгача Ўзбекистон банклари хориждан келган пул жўнатмаларини эгаларига беришни мутлақ тўхтатди.\nМосквадаги укаси "Золотая корона" пул жўнатиш тизими орқали Янги йилга юборган 500 долларни қўлга олиб¸ совға-саломга харжлашни режалаган янгийўллик Абдураҳмон Каримов, Тошкентдаги бир неча банкка кириб¸ қўли қуруқ чиқди:\n- "Ипотека" банкига кирдим. Кираверишда бир ходимга “Пул ўтказмасини олиш учун келган эдим” десам, “Байрам кунлари муносабати билан ишламайди. 29 декабрдан 3 январгача ишламайди. Бутун республикада Марказий банкдан ўчириб қўйилган” деди. Кейин бошқа банкка кирдим. "Ипак йўли" банкининг эшигида ҳам шу нарса ëзилиб турибди. “29 декабрдан 3 январгача ишламайди¸ в связи с праздником” деб қўйибди. У ердагилардан сўрасам, “Булар Россияга қарайди. Шунинг учун ишламайди” дейишди. Ахир янги йил байрамига ҳали уч кун борку, дейди тошкентлик Абдураҳмон Каримов.\nХориждаги ўзбекистонликлар асосан “Western Union” ва Россиянинг “Золотая корона”, "Анелик",“Быстрая почта” сингари тизимлари орқали ватанда қолган оилаларига пул жўнатадилар. Гувоҳларга кўра¸ айни кунларда бу тизимлар билан шартнома тузган Тошкентдаги бирор банкдан хориждан юборилган пулни олиш имкони бўлмаяпти.\n“Ўзсаноатқурилишбанк”нинг ўзини таништирмаган ходимига кўра, пул жўнатмалари беришни тўхтатиш ҳақидаги фармойиш Ўзбекистон Марказий банки томонидан берилган:\n- Марказий банкдан бизларга шунақа буйруқ келган. Уч кун бўлди. Мана кеча охирги пул ўтказмалари ўтказилган. Кеча "Золотая корона", "Анелик" бўлган. Уч кун олдин "Western Union" тўхтатилган, кеча мана охиргилари тўхтатилган, дейди“Ўзсаноатқурилишбанк”нинг ўзини таништирмаган ходими.\nЎзбекистон Марказий банкининг ўзини таништирмаган ходими бу ҳақда Марказий банкдан ҳеч қанақа фармойиш бўлмаганлигини айтар экан, "пул жўнтамалари берилишининг тўхтатилиши ҳар йилнинг сўнгида банкларда ўтказиладиган ҳисоб-китоблар билан боғлиқ" эканини таъкидлади.\n- Банклар балансини тўғирлайдиган вақтку ойнинг охирлари. Ортиқча расходлар ҳаммаси тўхтатилади. Ўшанинг ҳисоб-китобини тўғирлаш мақсадида қилган. Марказий банк уни тўхтатмаганку. Марказий банкнинг денежний переводга умуман алоқаси йўқку. Банкларга Марказий банкдан ҳеч қанақа кўрсатма бўлмаган¸ дер экан Марказий банк расмийси хориждан Ўзбекистонга юборилган пулларнинг йўқолиб қолмаслиги¸ 3 январдан бошлаб адресатларга берила бошланишини таъкидлади.\n"Золотая корона" пул жўнатмалари тизимининг Москвадаги идораси расмийсига кўра, Ўзбекистон банкларининг пул жўнатмаларини эгаларига бермасдан ушлаб туриши ўзаро шартнома қоидаларининг бузилишидир:\n- Бундай бўлиши мумкин эмас, агар кимдир пулини ололмаётган бўлса бизга жўнатма номерини айтиб мурожаат қилсин. "Золотая корона" туну-кун ишлайди. Байрам кунлари ҳам, ҳатто янги йил кечаси ҳам ишлайди,- деди "Золотая корона" тизимининг ўзини Алëна деб таништирган менеджери.\nЎзбекистон Марказий банкининг собиқ мулозими Сапарбой Жубаев, пул жўнатмаларининг эгаларига берилмай банкларда ушлаб қолиниши қонун бузилишидан ташқари истеъмолчи ҳуқуқининг поймол қилиниши ҳам эканини айтади:\n- Нима учун бунақа қилинади? Депозитларнинг қолдиғини кўпроқ кўрсатиш учун, яъни кўрсаткичларни яхши кўрсатиш учун. Банкларнинг ҳар бир жойдаги бўлимчалари бўлади. Ўшалар охирги 4-5 кун пул бермасдан ўзининг кўрсаткичларини кўтариб кўрсатишга ҳаракат қилади. Тушунаяпсизми мантиқни? Яъни кўпроқ депозитга олиш бўлса олаверадию икки-уч кун бермаса, уларнинг пули кўпайиб, депозитлар кўпайди¸ деб ўзининг ишчиларига премия олиб беришни, кўрсаткичлар бўйича яхши натижалар кўрсатишга имконият бўлади. Лекин Марказий банкдан бунақа расмий инструкция бўлмайди. Энди шуни юқоридан айтади, “ҳой ука, кўрсаткичларга қарагин” деган нарса бўлади. Бу энди припискага ўхшаган нарса-да, дейди мустақил иқтисодчи Сапарбой Жубаев.


2030 ЙИЛДА ЯЛПИ ИЧКИ МАҲСУЛОТ - Ўзбекистон овози газетаси\nЎзбекистон Республикаси Президенти Администрацияси ҳузуридаги Ахборот ва оммавий коммуникациялар агентлигида Иқтисодиёт ва саноат вазирлиги ярим йилликда эришилган натижалар хусусида матбуот анжумани ўтказди.\nЖорий йилнинг январь-июнь ойларида ялпи ички маҳсулот ўтган йилнинг мос даврига нисбатан 5,8 фоизга ўсди. Бунда саноат — 6,9, хизматлар — 12,7, чакана савдо айланмаси — 6,4 ва қишлоқ хўжалиги 2,1 фоизга ўсиши иқтисодий юксалишнинг асосий омили бўлиб хизмат қилди, — дейди Иқтисодиёт ва саноат вазири Ботир Ходжаев. — Шунингдек, жами инвестициялар 58,9 фоиз ва қурилиш ишлари ҳажми 20 фоизга ўсди. Яна шуни айтиш мумкинки, мамлакатимиз ташқи савдо бозорларида ҳам ўз ўрнини мустаҳкамлашда давом этмоқда. Натижада январь-июнь ойларида ташқи савдо ҳажми 19,7 миллиард долларни (ўтган йилнинг мос даврига нисбатан 129,8 фоиз) ташкил этган бўлиб, экспорт ҳажми 8,4 миллиард долларни (127 фоиз), импорт 11,2 миллиард долларни (132,0 фоиз) ташкил этди.\nОлти ойликда инфляция даражаси 5,56 фоизни ташкил қилди. Инфляция даражасини жиловлаш бўйича муайян ишлар амалга оширилди. Хусусан, истеъмол товарлари нархининг ўсишига йўл қўймаслик мақсадида Вазирлар Маҳкамасининг тегишли қарорига асосан электр энергия, табиий газ ва сиқилган газ нархларининг оширилиши бекор қилинди. Ушбу ҳолат инфляция даражасини 0,49 фоизга жиловлаш имконини берди.\nШунингдек, Марказий банк билан биргаликда инфляция даражасини белгиланган прогноз параметрлари доирасида сақлаш бўйича чора-тадбирлар режаси ишлаб чиқилиб, Ўзбекистон Республикаси Президенти Администрацияси ва Вазирлар Маҳкамасига киритилди.\nШу билан бирга, аҳоли бандлигини таъминлаш ва ишсизликни пасайтириш мақсадида ўтган давр мобайнида республика бўйича жами 137,5 мингдан ортиқ янги иш ўрни яратилган.\nЯна шуни айтиш мумкинки, республика аҳолисининг даромади ва турмуш даражасини ошириш бўйича жорий йилнинг биринчи ярмида аҳоли жон бошига умумий даромад ўтган йилнинг мос даврига нисбатан номинал қийматда 19,4 фоизга ошиб, инфляцияни ҳисобга олган ҳолда реал қиймати эса 5,2 фоизга ўсди. Ўртача йиллик иш ҳақи ва пенсияларнинг ўсиши мос равишда 14 ва 7 фоизни ташкил этди. Шунингдек, аҳоли жон бошига реал даромадларни энг кўп ўсиши Тошкент шаҳрида, яъни 12,6 фоиз ва Қорақалпоғистон Республикасида эса 9,4 фоиз кузатилди.\nДаромадлар таркибида тадбиркорлик фаолиятидан олинган даромадларнинг улуши сўнгги 2 йилда деярли ўзгармай 60 фоиз атрофида сақланиб келмоқда.\nШунингдек, тадбирда Ўзбекистон Республикасини 2030 йилга қадар ижтимоий-иқтисодий комплекс ривожлантириш концепциясида белгиланган устувор вазифалар ва чора-тадбирлар амалга оширилиши мамлакат иқтисодиётини ўртадан юқори даромадли мамлакатлар гуруҳи (Жаҳон банки тавсияси бўйича)га кириш имконини бериб, 2030 йилда ялпи ички маҳсулот киши бошига 4500 АҚШ долларини ташкил этиши тахмин қилинаётгани айтилди.


ЎзМАДА федерация ва ассоциацияларимизни хушёрликка чақиради / Olamsport.com\n04 фев 08:27\nЎзМАДА федерация ва ассоциацияларимизни хушёрликка чақиради\nТеглар : АнтидопингUzNadaУзМАДА\nБу фурсат ичида спортчиларимизни жисмоний ва функционал томондан Олимпия ўйинларига тайёрлаш баробарида уларни допинг қоидаларининг бузилиш ҳолатидан сақлаш ҳам талаб этилади. Мазкур йўналиш бўйича МОҚда барча спорт федерация ва ассоциациялари учун йирик семинар ташкил қилинди. Унда МОҚ раиси ўринбосари Шерзод Ташматов, Ўзбекистон Миллий анти-допинг агентлиги (ЎзМАДА) директори Нодир Турсунов, МОҚ қошидаги Республика спорт тиббиёти илмий-амалий маркази директори Абдушукур Садиков, шунингдек, федерация ва ассоциациялар мутасаддилари, терма жамоаларимизнинг шифокор ва мураббийлари ҳам қатнашишди.\nСеминар давомида ЎзМАДА ҳамда РСТИАМнинг тажрибали мутахассислари спортчилар истеъмол қиладиган қўшимча биологик озуқалар, спортчиларнинг шахсий маълумотлари назорат қилинадиган ADAMS тизимига аҳамият қаратиш каби масалалар бўйича тақдимотлар ўтказилди. Мутахассислар ўрганишлар бўйича WADA ва ҳеч бир мамлакатдаги анти-допинг агентлиги бундай қўшимча биологик озуқалардан фойдаланишни тавсия этмаслиги ҳақида алоҳида таъкидлаб ўтдилар. Ўз навбатида Шерзод Ташматов мазкур семинар қанчалик аҳамият касб этиши борасида ўз фикрларини билдириб ўтди.\n“Барчамиз шу пайтгача қўшимча биологик озуқалардан фойдаланиш тавсия этилмаслигини билар эдик ва бугун бунга яна бир карра амин бўлдик. Уларнинг таркиби допингдан ҳоли эканлигига ҳеч ким кафолат бера олмайди. Шу боис федерация ва ассоциацияларимиздан МОҚга бундай воситаларни сотиб олиш учун овора бўлиб буюртма жўнатмасликларини сўраб қоламиз. Агар бунга Қўмитамиз расмий розилик бергудек бўлса, нафақат спортчи, балки ўша спорт турида мамлакат жамоаси ҳам мусобақалардан четлаштирилиши мумкин”, – деди Шерзод Ташматов.\nСеминар давомида Нодир Турсунов 2020 йил давомида қайси терма жамоаларимизда допинг қоидалари бузилгани ҳақида ҳам маълумот бериб ўтди. Шунингдек, дзюдо бўйича терма жамоамизнинг асосий спортчиларидан бирида ADAMS тизимидаги қоидабузарлик содир этилгани, агар бу ҳол яна 2 бор такрорлангудек бўлса, ўша дзюдочи Токио Олимпиадаси ва яна бир неча йил мусобақалардан четлатилиши мумкинлиги таъкидланди. Ўз навбатида, бу ҳол бошқа жамоаларимизга ҳам огоҳлик қўнғироғи бўлиши лозимлиги алоҳида айтиб ўтилди.\nШунингдек, мураббий ва шифокорларимиз мутахассисларга тақдимотлар бўйича ўзларини қизиқтирган саволлари билан мурожаат қилишди.\nМиллий антидопинг агентлиги Қарши ОЗК ўқувчилари учун онлайн семинар ўтказди 0


«ДЕПУТАТМАН, ДЕЙИШГА ИЙМАНАМАН»… – Kar24.uz\n«ДЕПУТАТМАН, ДЕЙИШГА ИЙМАНАМАН»…\n10-May , 2019\n“Жомбой тонги” газетаси муҳаррири Исомиддин Пўлатов туман кенгаши депутатлари ҳақида танқидий ва анчагина таҳлилий мақола ёзган. Депутатман деган кишининг юрагидаги оғриқли дардларига ўхшайди у. Депутат ким ва унинг ваколатларини билмайдиган сохта «депутатлар» ҳам орамизда йўқ эмас. Ҳақиқий депутатларни ҳурмат қилган ҳолда, «сохта» рол ижро этаётган депутатларни ушбу материал бироз инсофга келтирса ажаб эмас:\n«Туман кенгаши депутатиман.\nСессияларда ўнлаб масалаларнинг икки-уч соатда кўрилиши бу алоҳида мавзу. Ҳуқуқ тартибот органлари раҳбарларининг ҳисоб бермайдиган қуруқ ҳисоботи, ахбороти ҳам «ёпиқ мавзу» бўлмаслиги керак, албатта.\nСаволлар уюлиб келади. ХЎШ, ДЕПУТАТ БЎЛИБ НИМА ҚИЛДИМ? Қарға “қағ” этганда чиқарадиган депутатлик сўровим кимга керак? Бу билан нима ўзгаряпти? Журналист сифатида биз кўтарган муаммоларга келгани каби қуруқ жавоб хатлар одамларга нон-ош берадими? Яшашини яхшилайдими? Маҳаллада қанча одамни танийман? Қанча одам мени танийди? Афсуски, ўзимга берадиган саволларим тобора оғирлашиб бораверади…\nPrevious Номига ўтган қувурлар ёки бир муаммо изидан яна муаммо\nNext Берунийда“МАЗ” юк автомобили салонида ёнғин


Марказий Осиё давлатлари ва Россия Афғонистон билан чегарада бир қатор ҳарбий машғулотлар ўтказади 15-07-2021, 10:17 | Zamin.uz\n10:17 / 15.07.2021\nМарказий Осиё давлатлари ва Россия Афғонистон билан чегарада бир қатор ҳарбий машғулотлар ўтказади\nФото: пресс-службы ЗВО\nАвгуст ва сентябрда Ўзбекистон, Тожикистон ва Қирғизистон ҳарбийлари Афғонистон билан чегарада россиялик ҳамкасблари билан бирга бир қатор қўшма машғулотлар ўтказади.\nРоссия мудофаа вазирлигида таъкидланишича, машғулотларда асосий урғу ноқонуний қуролланган тузилмаларга қарши курашга берилади. Бундан ташқари, қўшинлар минтақада вазиятни барқарорсизлаштиришга уринишларга қарши курашиш элементларини машқ қилади.\nМашғулотлар Шанҳай ҳамкорлик ташкилотига аъзо давлатлар қуролли кучларининг “Тинчлик миссияси – 2021” қўшма машғулотлари билан якунланади.\nТаъкидланишича, Россия томонидан машғулотларда 15-тинчликпарвар ва 55-тоғ мотоўқчи бригадалари кучлари, 31-десант-штурм бригадасининг аэромобил бўлинмалари иштирок этади. Бундан ташқари, машғулотларда Россия қуролли кучларининг махсус вазифаларни бажарувчи 2- ва 24-алоҳида бригадалари, умумқўшин армиялари махсус роталари бўлинмалари қатнашади.\nШунингдек, Россиянинг Қирғизистон ва Тожикистондаги базалари авиагуруҳлари ҳамда 201-ҳарбий база таркибига кирувчи С-300 мудофаа тизимлари жалб қилинади.\nАйни вақтда Афғонистонда хорижий қўшинлар олиб чиқилиши ортида “Толибон” ҳаракатининг фаоллашуви кузатилмоқда. “Толибон” раҳбарияти Афғонистон ҳудудидан Марказий Осиё давлатлари ва Россияга ҳужум қилиш учун фойдаланишга йўл қўймасликка ваъда бераётганига қарамай, Афғонистондаги жанговар ҳаракатлар қўшни давлатлар ҳудудига ўтиши мумкинлиги билан хавф солмоқда. “Замин” янгиликларини “Twitter”да кузатиб боринг\nЯнгиликлар » Дунё » Марказий Осиё давлатлари ва Россия Афғонистон билан чегарада бир қатор ҳарбий машғулотлар ўтказади


Ўғрилар ортидан қувган полициячи тезликни оширгани учун жаримага тортилди 1-12-2021, 23:03 | Zamin.uz\nШвейцария полицияси ходими ўғриларни қўлга олишга уриниш учун жарима тўлашига тўғри келди. Полициячи ўғриларни машинада таъқиб қилиш вақтида икки марта белгиланган тезликни оширган. Биринчи қоидабузарликни кечиримли деб ҳисоблаш мумкин бўлса, иккинчи тезликни ошириш қўпол қоидабузарлик деб топилган.\nВоқеа Женевада юз берган. Полициячи банкни ўмаришда гумонланувчиларни таъқиб қилиш вақтида белгиланган тезликни дастлаб 30 км/соатга, сўнгра 42 км/соатга оширган. Прокурорлар биринчи қоидабузарликни кечиримли деб топишган, бироқ иккинчиси учун полициячига 600 франк (530 доллар) жарима солишган. Полициячи қарор бўйича шикоят қилган, бироқ олий суд уни кучда қолдирган.\nСудда таъкидланишича, таъқиб вақтида тезликни чамалаш лозим. Тезликни ошириш инсонлар ҳаётига хавф мавжуд бўлганда мумкин деб ҳисобланган бўларди. Бироқ полициячи гумонланувчилар ҳеч кимга зиён етказмасликларини билган ва шу сабабли таъқиб вақтида ён-атрофдагиларга хавф туғдирмайдиган тезликни танлашиши керак эди. “Замин” янгиликларини “Youtube”да кузатиб боринг\nЯнгиликлар » Дунё » Ўғрилар ортидан қувган полициячи тезликни оширгани учун жаримага тортилди


Telegram’ни янгилаб олинг: Тўловлар 2.0, режалаштирилган овозли чатлар ва янги веб-версиялар - Terabayt.Uz\nБу галги янгиланишда исталган чатда тўлаш учун тўловлар 2.0, овозли чатлар учун режалаштириш ва мини профиллар, браузерлар учун Telegramнинг янги версиялари ва бошқалар тақдим этилмоқда. Ушбу апдейт ҳақдаги Telegram Uzbekistan ўзбекчалаштирган расмий мақолани эътиборингизга ҳавола этмоқдамиз.\nТўлов хизматларини қўллаб-қувватлаш биринчи марта 2017 йилда пайдо бўлган эди. Тўлов ботлари фойдаланувчиларга исталган маҳсулот ва хизматлар учун хавфсиз тарзда тўлаш имконини берди.\nБугунги янгиланиш Stripe ва CLICK каби 8 та тўлов тизими ёрдамида исталган чатда карта орқали тўловларни қабул қилиш имконини беради.\nБундан ташқари, тўлов пайтида чойчақа қўшиш ва севимли муаллиф, қаҳвахона ёки дўконни қўллаб-қувватлаш имконлари мавжуд. Тўлов учун исталган иловадан, жумладан, компьютер учун Telegramдан (Telegram Desktop дастуридан) фойдаланиш мумкин.\nЯнги имкониятларни ҳақиқий маҳсулотларга тўламасдан амалда синаб кўришингиз учун ушбу синов каналида бир нечта нархсиз маҳсулотларни жойлаштирдик.\nШахсий ботини яратишни хоҳлаганларга эса дастурчилар учун техник ҳужжат фойдали бўлади.\nИсталган сотувчи Telegram’дан қўшимча тасдиқлашлар олмасдан Тўловлар API ишлатишни бошлаши мумкин. Тўловларни интеграциялашга қизиқувчи дастурчилар Тўловлар бўйича қўлланмада барча тафсилотларни топиши мумкин.\nЎҚИНГ: Telegram асосчиси ҳақида фильм тайёр – трейлерини томоша қиламиз!\nРежалаштирилган овозли чатлар\nОвозли чатлар ёрдамида танишлар даврасида суҳбатлашиш ва миллионлаб тингловчиларга эга трансляцияларга уланиш мумкин.\nЭнди гуруҳ ва каналлар администраторлари барча хоҳловчилар режаларини тузиши, танишларига ҳодиса ҳақида айтиши ва попкорнни захиралашга улгуриши учун муайян сана ва вақтга келгуси овозли чатни режалаштириши мумкин.\nФойдаланувчилар чатнинг юқори қисмида рангли ортга ҳисоблагични кўради ва овозли чат бошланиши ҳақидаги билдиришномани ёқиши мумкин.\nРежалаштирилган овозли чатларни сиз администратори ҳисобланган гуруҳ ёки канал профилидан яратиш мумкин. Android қурилмасида ⋮ > Овозли чатни бошлаш > Овозли чатни режалаштириш рукнини босинг. iOS қурилмасида Овозли чат тугмасини босинг ва Овозли чатни режалаштириш бандини танланг.\nХавотирланманг, ортга ҳисоблагич нолга етганида овозли чат автоматик бошланмайди – у фақат администратор Ҳозир бошлаш тугмасини босганидан кейин бошланади.\nЎҚИНГ: Наркотиклар рекламасига қарши Телеграм-бот яратилди\nОвозли чатларда профилдан ахборот\nОвозли чат ойнасидан энди исталган фойдаланувчининг расмини ва таржимаи ҳолини кўриш мумкин. Бу сиз суҳбатлашаётган одам ҳақида яхшироқ билиб олиш учун фойдали.\nБевосита овозли чатдан расмларингизни алмаштириш ва таржимаи ҳолингизни таҳрирлаш мумкин. Масалан, ўйин партияси учун бирор қаҳрамонга тезда айланиш ёки сўзга чиқишдан олдин галстукли расмингизни юклаш мумкин.\nБраузерлар учун янги веб-версиялар\nБраузерлар учун Telegram’нинг биринчи версияси 2014 йилда ишга туширилган эди. Шундан буён ички рақобат руҳимиз шивирларди: «Иккита веб-версияга эга бўлиш мумкин бўлатуриб, нима учун биттагина веб-версиямиз мавжуд?»\nБугун биз иккита янги, тўлиқ функцияли Telegram веб-иловаларини тақдим этмоқдамиз – ҳар иккаласи ҳам анимацияли стикерлар, тунги режим, чатлар учун жилдлар ва бошқа имкониятларни қўллаб-қувватлайди.\nЯнги веб-версиялар билан ҳар қандай қурилма – компьютер ёки мобил телефонда чатларингизга дарҳол киришингиз мумкин. Бу иловалар ниҳоятда самарали бўлиб, фақат 400 КБ юклаб олишни (бу 2 та расм ҳажмидан кичикроқ) талаб қилади ва улар ўрнатилмайди.\nҲар иккала версияни ҳам синанг ва қайси бири кўпроқ ёқишини кўринг:\nБошқа Telegram иловаларимиз каби улар телефонингиздан мустақил равишда ишлайди: аккаунтингизга кирганингиздан кейин телефонингизни яқин-атрофда ёки интернетга уланган ҳолатда сақлашингиз шарт эмас.\nТаклифлар ва хатоликлар ҳақида хабар қилиш оммавий платформамизда таклифларни билдириш мумкин.\nAndroid учун бевосита юклаб олиш\niOS фойдаланувчилари ушбу янгиланишни аллақачон App Store дўконидан юклаб олиши мумкин, Google эса «иш жадвалларидаги ўзгаришлар туфайли ҳозирча кўриб чиқиш жараёнига одатдагидан кўпроқ вақт кетишини» айтди. Яхшиямки, кўриб чиқиш тугагунига қадар кутишингиз шарт эмас.\nИсталган киши бевосита тtelegram.org сайтидан Android учун Telegram иловасини юклаб олиши мумкин. Бундай усулда ўрнатилган иловалар автоматик янгиланади ва кўпроқ эҳтимол билан янги версияларни бир неча кун ёки ҳафта тезроқ олишингиз мумкин, чунки янги версия дўкон томонидан кўриб чиқилишини кутишингиз керак бўлмайди.\nTelegram қайта ишлаб чиқиш мумкин бўлган йиғмаларни қўллаб-қувватлайди. Қурилмангиздаги илова GitHub сайтида нашр қилингани билан аниқ бир хил очиқ манба кодидан яратилганлигини ҳар доим текширишингиз мумкин.\nЭнди чатда расм ва видеоларни уларни очмасдан тез катталаштиришингиз мумкин: шунчаки иккита бармоқ билан чимдинг.\niOS фойдаланувчилари +/- 15s тугмаларини бармоқ билан босиб туриш орқали видеоларни олдинга суриши ёки орқага қайтариши мумкин. Android қурилмасида экраннинг ўнг ёки чап қисмини босиб туриш орқали видеода ушбу амалларни бажариш мумкин. Икки марта босилганида 10 сония ўтказилади.\nМаслаҳатлар ва янги Android анимациялари\nҲар бир янгиланиш билан Android учун илова янада равонроқ ишламоқда ва янги анимациялар билан тўлдириб борилмоқда. Бу сафар – ён меню чиққанида ва чатлар рўйхатидан чатга қайтишда.\nTelegram функциялари ҳақида батафсил билиб олиш учун чап менюда Telegram функциялари рукнини босинг ёки @TelegramTips каналига киринг.\nҲозирча шулар. Биз аллақачон кейинги янгиланишлар устида ишламоқдамиз. Агар ҳозиргина «Бечоралар, бироз дам олинглар», деб эмас, балки «Ажойиб, мана иштиёқ!» деб ўйлаган бўлсангиз, сизга вакансияларимиз рўйхати билан танишиб чиқишни таклиф қиламиз.\nTelegram жамоаси, 2021 йил, 26 апрель.\n#Telegram #Telegram Desktop #иловалар #мессенжер #Telegram X #Telegram.org #Telegram Direct #Telegram Web K #Telegram Web Z


BAXT haqida - DAVOLASH\nАвтор Davo На чтение 3 мин Просмотров 220 Опубликовано 09.09.2017\nBAXT haqida Бахт — маʼнавий-ахлоқий тушунча. Киши оʻз фаолияти натижаларидан, ҳаётда қоʻлга киритган ютуқларидан тоʻла қониқиш, яшаш тарзидан мамнунлик, муайян мақсадга йетганлик, орзу-умиднинг ушалиши, беармонлик ҳолати сифатида намоён боʻлади.\nБахт қадимги даврда евдемонизм фалсафасининг асосий тушунчаси боʻлган. Унинг вакиллари Бахтга ҳаётнинг асосий мақсади, кишилар институтиладиган масрурликка еришилган ҳолатнинг , шод-хуррам боʻлишнинг енг олий коʻриниши сифатида қараганлар. Аристотел, Епикур, Диогенлар ҳам шундай тушунганлар. Фаробий, Беруний, Ибн Сино, Саʼдий, Навоий каби олим ва мутафаккирлар ижодида бу мавзу муҳим оʻрин егаллаган. Замонавий оʻзбек адабиётида ҳам бу мавзуга катта еʼтибор берилмоқда.\nБахт нисбий тушунча, мутлоқ Бахт ёʻқ. Бахтни қандай маʼнода тушуниш шахснинг ижтимоий оʻрнига, билими, ёши, дунёқарашига богʻлиқ. Бахт ҳақидаги кишиларнинг тасаввурлари ижтимоий тузум ва ундаги ижтимоий муносабатлар мажмуаси билан узвий богʻлиқ. Чинакам Бахтли боʻлиш учун ҳар бир шахс еркин, тенг, оʻз истеʼдод ва қатʼиятини ҳар томонлама намоён қилиши, моддий ва маʼнавий еҳтиёжларини қондириш имкониятига ега боʻлмогʻи зарур. Шунингдек, Бахтга еришиш учун ҳар бир шахс жамиятда, оилада оʻз оʻрнини топган, бурч ва масʼулиятни англаган боʻлиши лозим. Одам оʻз онги, тафаккури, дунёқараши, хатти-ҳаракати, хулқи, ақл-заковати билан Бахтли боʻлиш учун интилиши ва курашиши керак. Инсон оʻз тақдирини халқ, Ватан тақдири билан уйгʻунлаштиргандагина тоʻла Бахтли боʻлиши мумкин.\n«БАХТ» Бу оддий сöз 4 та харф замирида каттадан катта чуқур мано бор. Оиланг ота онанг яқинларинг соғу саломат бöлса бу катта бахтимиз. Кöзим кöряпти оёғимиз юряпти ахир öйлаб кöрарйик бу дунёда қанчадан қанча армон б/н яшаётганлар борку ҳар бир кунимизга шукрона б/н яшайлил мен БАХТЛИМАН\nИнсон ҳамиша гўзалликка, бахтга интилади, бахтиёр дамларни кутиб яшайди. Ўзига тўкис бахтни соғинмаган одам зоти топилмаса керак. Бахт еса, мисоли бир қуш: қаттиқроқ ушласанг ҳам, бир оз бўш қўйсанг ҳам ундан айрилиб қолишинг мумкин. Шу туфайли уни ҳар ким ўзича тушунади, ўзича тасаввур етади, ўзича англайди…\nДунёдаги буюк кашфиётлар, ўлмас санъат асарларининг яратилишига ҳам аслида инсониятнинг бахт ҳақидаги орзу-армонлари сабабчи бўлган бўлса, еҳтимол.\nЮрагим соғинч ила излайди сени,\nҲаёлим ҳар онда еслайди сен.\nКўзларим ҳар йерда қумсайди сени,\nЧин сўзим соғиндим соғиндим сени.\nБАХТНИНГ улуғини сизга тилайман,\nЖОН деса сиз учун жон бераман.\nУНУТМАНГ юракдан айтган сўзларим,\nСИЗНИ танамдаги жон деб биламан.\nБахт нима ?\nЁнингда ёринг борлиги\nСоғинган чиғингда интизорлиги\nБахт нима онангнинг хумор кўзлари\nСен учун айтилган ширин сўзлари.\nШирин ухлаб яхши туш кўрмоқ\nДўстлар даврасини доим хуш кўрмоқ.\nИнсон бошига тушганида ғам\nШу ғамга бардош беролган одам\nЁрингнинг қайноқ бўсаси\nГалма-гал узатган шарбат косаси\nЁрингнинг сенга боқиши\nУнинг оҳу кўзларини сенга ёқиши\nЕнг олий — БАХТ еса ҳар бир инсоннинг\n«БАХТЛИМАН» дея айта олиши ! ! !


Ўзбекистонда коронавирусга чалинганлар сони 28,5 минг нафардан ошди\nЎзбекистонда 6 август соат 23:30 ҳолатига кўра, коронавирус инфекцияси қайд этилганлар сони 220 кишига ошиб, 28 535 нафарни ташкил этмоқда. Бу ҳақда Соғлиқни сақлаш вазирлиги матбуот хизмати хабар берди.\nҚайд этилишича, янги касалланган беморларнинг\n87 нафари Тошкент шаҳрида;\n41 нафари Самарқанд вилоятида;\n11 нафари Фарғона вилоятида коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nШунингдек, 38 нафари Тошкент вилоятида чегара пости орқали хориждан кириб келган халқаро юк ташувчи автомашина ҳайдовчилари орасида аниқланган.\nAйни пайтга қадар Тошкент шаҳрида 468 нафар, Тошкент вилоятида 194 нафар, Сирдарё вилоятида 53 нафар, Бухоро вилоятида 27 нафар, Қашқадарё вилоятида ҳам 27 нафар, Aндижон вилоятида 14 нафар, Фарғона вилоятида ҳам 14 нафар ҳамда Навоий вилоятида 7 нафар, жами 804 нафар бемор тузалди.\nШундай қилиб, Ўзбекистонда 19 587 (+804) нафар коронавирус инфекциясига чалинган фуқаро (68 фоиз) соғайган. Ҳозирда 8771 нафар беморга шифокорлар томонидан белгиланган стандартлар бўйича даво чоралари кўрилмоқда.\nШунингдек, Тошкент вилояти Зангиота туманида яшаган 24 ёшли Д.A. (аёл), Тошкент шаҳри Чилонзор туманида яшаган 81 ёшли К.К. (аёл), жами 2 нафар коронавирусга чалинган бемор вафот этгани маълум қилинди.


09:25 / 19.09.2015\nОлимлар ўз тадқиқотлари натижаларини Nature Genetics журналида чоп этишди. Натижалар билан Daily Mail нашрининг сайтида қисқача танишиш мумкин.\nШифокорлар ўз ишларида Европанинг 14та давлатидан 250 мингга яқин киши ҳамда 17,5 минг қардош жуфтлар ҳақидаги маълумотларни таҳлил қилишди.\nТадқиқот бирор миллат вакилларининг ўртача бўйи қанчалик юқори бўлса, улар шунчалик хушқомат бўлишлари ва уларнинг тана массаси индекси шунчалик камроқ бўлишини кўрсатди. Тана массаси индекси килограммда ўлчанган тана вазнининг метрларда ўлчанган бўйнинг квадратга оширилганига нисбатидан аниқланади. Мисол учун, агар вазн 67 кг ва бўй 1,7 метр бўлса, тана массаси индекси 23га тенг бўлади.\nЕвропада энг баланд ва хушқомат одамлар Скандинавиядаги давлатларда – Норвегия, Швеция ва Данияда яшашлари, энг семиз ва паст бўйли одамлар эса Испанияда, Италияда, Португалияда ҳам Грецияда эканлиги маълум бўлди. Французлар ва британияликлар бу борада ўрта қаторларни эгаллашди.\nОлимларнинг таъкидлашича, турли халқлар тана массаси индексидаги турланиш нафақат уларнинг географик жойлашуви, ирсий хусусиятлари, балки миллий таомлари ва экологияга ҳам боғлиқ эканлиги аниқланди.\nОлимларнинг баҳолашича, “баланд бўйли ва хушқомат” скандинавлар (Шимолий Европа аҳолиси) ва “паст бўйли ва семиз” греклар (Жанубий Европа аҳолиси) ҳақидаги умуммаълум европача қарашни тасдиқлади.


Tuesday, 12 April 2016 13:28\nҲуррият ва озодлик инсон учун муҳим ва ардоқли бир қадриятдир. Озодлик туфайли андиша ривож топиб, истеъдодлар очилади. Озодлик тушунчаси устида кӯплаб олимлар ишлаб, ӯз фикрларини баён этишган. Бугунги кунда Ғарб давлатлари ӯзларини озодлик тарафдорлари билишади.\nҒарб давлатлари намояндалари фикрига кӯра ижтимоий ва шахсий озодлик масалалари биринчи маротаба Европа давлатларида кӯриб чиқилган. Ғарб файласуфлари биринчи маротаба 18-чи асрда озодлик ҳақида ӯз фикрларини очиқ ҳолда изҳор этишиб, бу мавзӯда китоблар ёзишган.\nАйнан шу усул Инсон Ҳуқуқлари Умумжаҳон Декларациясида ҳам қӯлланилган. Бундан бир неча аср илгари олимлар ва мутафаккирлар бу озодлик мавзӯсига таважжӯҳ қилишларидан аввалроқ диний китобларда бу мавзӯни кӯриб чиқишган.\nАммо ажаблантирадиган масала шуки қандай қилиб 18-чи аср охирларида Франция ва ундан кейин бутун Ғарб дунёсига тарқалган тушунча диний китобларга ӯхшаб кенг қамровли эмас.\nОзодлик мавзӯси барча динлар талботларидан ҳисобланиб, пайғамбарлар биринчи бӯлиб озодликдан одамларга хабар беришган. Пайғамбарларнинг биринчи бӯлган гаплари, бу Худога итоат қилиб, шайтонга эргашманглар ва инсонларни тӯғри йӯлдан оздирадиган кишилардан йироқлашинг деган маънода келган.\nҚуръони карим Наҳл муборак сураси 36 ояти каримада келтирилган: Аниқки, Биз ҳар бир умматга: «Аллоҳга ибодат қилинглар ва шайтондан йироқ бўлинглар», (деган ваҳий билан) бир пайғамбар юборганмиз. Шунда улар (ўша умматлар) орасида Аллоҳ ҳидоят қилган зотлар ҳам шунингдек, чекларига йўлдан озишлик тушган кимсалар ҳам бўлган. Бас, Ер юзида сайру саёҳат қилиб, (Ўз пайғамбарларини) ёлғончи қилган кимсаларнинг оқибатлари қандай бўлганини кўринглар.\nҲазрат Мӯсо (а) пайғамбарлик аввалларида инсонларни яктопарастликка даъват қилганида озодлик ҳақида сӯзлаган. Ҳазрат Мӯсо (а) мақсади Мсир озодлиги ва ундаги иқтисодий манбалар эмасди, балки кишиларни шайтон асоратидан қутқариш эди. Бу борада Қуръони карим Духон муборак сураси 18-чи оятда келтирилган: (У уларга деди): «Сизлар менга Аллоҳнинг бандаларини (яъни Бани Исроил қавмини) топширинглар! Албатта мен сизлар учун ишончли пайғамбардирман». Маълумки, Фиръавн ва унинг қавми бўлган Қибтийлар Бани Исроил қавмини мустамлака қилиб, уларга кўп зулму зўравонликлар қилар эдилар. Мусо пайғамбар Аллоҳ таолонинг амри билан Фиръавн олдига бориб, ундан Бани Исроил қавмини озод қилиб юборишни талаб қилади. Мазкур ва қуйидаги оятларда шу ҳақда хабар берилади.\nАзиз тингловчилар! Сиз муқаддас Машҳад шаҳридан эфирга таралаётган "исломий инсон ҳуқуқлари" туркм эшиттириши навбатдаги сонини тинглаяпсиз. Дастурмиз давомида ҳам биз билан бирга бӯлинг.\nОзодлик мавзӯси ислом динида яккапарастлик тушунчасига бориб тақалади. Шунинг учун ҳам Қуръони карим суралари оятларида ёлғиз худога сиғинишга даъват қилинган.\nҚуръони карим Оли Имрон сураси 64 оятда келганидек: Айтинг (эй Муҳаммад): «Эй аҳли китоб (яъни яҳудий ва насронийлар), бизга ҳам, сизга ҳам баб-баробар бўлган бир сўзга келингиз — ёлғиз Аллоҳгагина ибодат қилайлик, Унга ҳеч нарсани шерик қилмайлик ва бир-бировларимизни Аллоҳдан ўзга худо қилиб олмайлик». Агар улар (яьни аҳли китоблар) ушбу даъватдан юз ўгирсалар, унда сизлар (эй мўминлар): «Гувоҳ бўлинглар, биз мусулмонлар — ягона Аллоҳга итоат қилгувчилармиз», деб айтингиз!\nБарча динларда шу ҳақиқат собитким озод инсон Худодан ӯзга ҳеч бир банда ва ҳеч бир нарсага бӯйсуниши мумкун эмас.


ҲАДИС КИТОБЛАРИНИНГ ТУРЛАРИ ВА ДАРАЖАЛАРИ – «Ислом ота» жомеъ масжиди\nБош саҳифа/Ислом/Ҳадис/ҲАДИС КИТОБЛАРИНИНГ ТУРЛАРИ ВА ДАРАЖАЛАРИ\nҲадис китобларининг турлари ва уларнинг даражалари қуйидагича:\nБу турдаги китобларнинг биринчиси Имом Бухорийнинг “Саҳиҳ”лари ва Имом Муслимнинг “Саҳиҳ”ларидир. Бу китоблар фақат “Саҳиҳ” ҳадисларни ўз ичига олган. Ибн Хузайма каби муҳаддислар ҳам “Саҳиҳ” китоб тузган, аммо у Имом Бухорий ва Муслимларнинг “Саҳиҳ”лари даражасига етмаган.\nБу турдаги китоблар аввалида Абу Довуд, Термизий, Насаий ва Ибн Можаларнинг китоблари туради. “Сунан” китоблари фиқҳ боблари асосида ёзилган. “Сунан” китоблари бошқа уламолар томонидан ҳам тузилган лекин, мазкур тўрт имомнинг китоблари даражасига етмаган.\nЮқорида зикр қилинган икки “Саҳиҳ” ва тўрта “Сунан” қўшилиб “Сиҳоҳи ситта” – энг саҳиҳ олти китобни ташкил этади. Лекин олтинчи китоб – “Сунани Ибн Можа” ҳақида уламолар ихтилоф қилишган. Жумладан, Ибн Асийр ва Розийлар “Сунани Ибн Можа”нинг ўринга Имом Моликнинг “Муватто”сини қўйиш керак, деганлар. Ибн Хажар ал-Асқалоний унинг ўрнига Доримийнинг китобини қўйиш керак, деган.\nШу тартибда зикр қилинишига кўра, аввал Бухорий, кейин Муслим, Абу Довуд, Термизий ва Насаийнинг беш китоби энг кучли ҳадис китоблари ҳисобланади ва ушбу китобларда келган ҳадислар энг кучли ҳисобланади. Сўнгра Бухорий билан Муслим иттифоқ қилган ҳадис, кейин Бухорий ёлғиз ўзи ривоят қилган, сўнгра Муслим ва ҳоказо ҳадислар кучли ҳисобланади. Олтинчи ўринга Ибн Можа, Имом Молик ва Имом Доримийларнинг китоблари даъвогарлик қилади. Улардан кейин эса бошқа китоблар келади.\n“Жомеъ” – жамловчи китоблар.\nБу турдаги китобларга: ақийда, аҳком, зуҳд, емоқ-ичмоқ одоби, тафсир ва тарих, шамоил, фитналар, фазилатлар каби бобларни ўз ичига олган китоблар киради. Шу маънода Имом Бухорий ва Имом Термизийларнинг китоблари “Жомеъ” ҳисобланади.\nАбу Довуд ат-Таёлисий ва Бақий ибн Муҳаммадларнинг китоблари муснад китоблар жумласига киради. “Муснад” китобларнинг энг машҳури Имом Аҳмад ибн Ҳанбалнинг китобларидир.\n“Мўъжам” – алифбо бўйича китоблар.\nБу турдаги китобларда ҳадислар шайхлар, юртлар ва қабилаларга мансуб ҳадислар алифбо тартиби билан келтирилади. “Мўъжам” китобларнинг энг машҳури Имом ат-Табаронийнинг китобидир.\nБирор муҳаддис ўз шартлари бўйича мавжуд ҳадисларни китобига қўшмай кетган бўлса, уни бошқа муҳаддис тўплаб китоб қилиши “Мустадрак” бўлади. Мисол учун Ҳоким ан-Нийсобурий Имом Бухорий ва Имом Муслим шартлари бўйича иш олиб бориб, икковлари чиқармаган ҳадисларни топиб “Мустадрак” китобини тузган.\nБу турдаги китобларда муҳаддис ўзидан олдинги бошқа бир муҳаддиснинг китобини олиб, унинг ҳадисларини ўзи топган бошқа ровийлар йўли билан чиқаради. Мисол учун Абу Бакр ал-Исмоилий Бухорийга, Абу Авона Муслимга, Абу Али ат-Тусий Термизийга “Мустахраж” қилганлар.\nЖузларга оид китоблар.\nБунда бир киши ривоят қилган ёки маълум бир мавзуъга боғлик бўлган ҳадислар бир китоб қилинади. Мисол учун Имом ас-Суютийнинг “Солат уз-Зуҳа” номи китоби ана шулар жумласидандир.\nКейинги асрлардаги уламоларимиз мазкур китоблардан чиқариб турли мавзуъларда ҳадис китоблари тузишган. Мисол учун Имом Нававий ахлоқ-одобга боғлиқ ҳадислардан “Риёз ус-солиҳийн” китобини, Имом ал-Мунзурий тарғиб ва қўрқитишга боғлиқ ҳадислардан “Ат-Тарғийб ват-тарҳийб” китобини, Ал-Муттақий ал-Ҳиндий “Канз ул-уммол” номли китобда қирқ минг ҳадисни тўплаган. Имом ас-Суютий ҳамма ҳадисларни тўплаш ниятида “Жамъул жавомеъ” номли китобга тартиб бериб, юз минг ҳадис тўплаганларидан кейин вафот этганлар. Имом Муҳаммад ибн Абдуллоҳ ал-Хатийб ат-Табрийзий, “Масобийҳ” номли катта китобдан “Мишкот ул-масобийҳ” деган аҳком ҳадисларга оид китобни чиқарган.\nХулоса қилиб айтадиган бўлсак ҳадис китоблари жуда ҳам кўп. Уларга ёзилган шарҳлар ундан ҳам кўп. Ҳозирда ҳам турли-туман китоблар топилиб тадқиқ қилинмоқда. Ёки янгидан жамланмоқда, шарҳлар ёзлилмоқда.\nНАФСИНГИЗНИ САРҲИСОБ ҚИЛИНГ!


Ўзбекистон Республикаси Халқ таълими вазири Хоразм вилоятидаги мактабларга ташриф буюрди » XORAZM VILOYATI XALQ TA’LIMI BOSHQARMASI\nXORAZM VILOYATI XALQ TA’LIMI BOSHQARMASI » Yangiliklar » Ўзбекистон Республикаси Халқ таълими вазири Хоразм вилоятидаги мактабларга ташриф буюрди\nЎзбекистон Республикаси Халқ таълими вазири Хоразм вилоятидаги мактабларга ташриф буюрди\nMuallif admin 20-03-2020, 12:26 Izohlar soni: 0\nЖорий йилнинг 14 март куни Ўзбекистон Республикаси Халқ таълими вазири Ш.Шерматов Урганч шаҳридаги 18-сонли, 19-сонли мактабларга ташриф буюрди. Ташриф давомида Ш.Шерматовга вилоят ҳалқ таълими бошқармаси бошлиғи Х.Бектемиров ҳамроҳлик қилди.\nХалқ таълими вазири Ш.Шерматов мактабларда Президентимиз томонидан илгари сурилган бешта муҳим ташаббус доирасида амалга оширилаётган ишлар билан яқиндан танишди. Мактаб ўқувчилари билан мулоқотда бўлиб, уларнинг келгусида етук мутахассис бўлиб етишишлари учун ҳозирданоқ қунт билан ўқишлари лозимлигини таъкидлади. Шунингдек, ҳар иккала мактабнинг информатика хонаси учун компютер жамланмаларини тақдим қилди.\nУшбу мактаблар боғига Ш.Шерматов иштирокида манзарали ва мевали дарахт кўчатлари экилди.\nШундан сўнг Ш.Шерматов Хива туманидаги 3-, 22-,8-сон мактабларда бўлиб у ерда ўқувчиларнинг таълим-тарбия олишлари учун яратилган шарт-шароитлар, бешта муҳим ташаббус бўйича олиб борилаётган ишлар билан танишди.\nМактабларда 11-синф ўқувчиларининг олий таълим муассасаларига киришга тайёргарлик жараёнлари билан танишди. Битирувчиларнинг ОТМларга киришлари учун тест синовларини бажаришда кўмаклашувчи SATT дастури ва унинг ўқувчилар учун афзаллик томонлари билан қизиқиб, бу буйича уларнинг фикр-мулоҳазаларини тинглади.\nХалқ таълими вазирининг мактабларга ташрифи Хива туманидаги 8-сон мактабда давом қилди. Ш.Шерматовни мактабда туман ҳокими О.Матёқубов кутиб олди. Ҳоким бугунги кунда таълим соҳасига Президентимиз томонидан қаратилаётган эътибор, хусусан 5 та муҳим ташаббус бўйича олиб борилаётган тўгарак машғулотлари, шунингдек, бу жараёнга маҳаллий ҳокимликлар томонидан ҳам жиддий эътибор қаратиб, ҳар бир ташаббус бўйича зарур жиҳоз, асбоб-ускуналар билан таъминлаш ишлари амалга оширилаётганлиги ҳамда давом қилдирилиши ҳақида гапирди.\nШундан сўнг, Халқ таълими вазири Ш.Шерматов Хива шаҳридаги 9-сон мактабга ҳам ташриф буюрди. Бу ерда ўқувчилар томонидан яратилган қўл ишлари, тасвирий санъат бўйича чизган расмлари билан танишди. Мактабда ўқувчилар томонидан тадбир уюштирилиб, тадбирда улар томонидан куй-қўшиқлар ижро қилинди.\nШунингдек, Ш.Шерматов мактабда Германия давлатининг Ўзбекистондаги Гёте институти билан ҳамкорликда "Мактаблар: келажакдаги ҳамкорлар” лойиҳаси доирасида олиб борилаётган ишлар билан танишди. Ўқувчилар немис тилида шеър айтиб, қўшиқ ижро қилишди.\nХалқ таълими вазири бу мактаб жамоасига ҳам компьютер жамланмаларини тақдим қилди.\nЎзбекистон Республикаси Халқ таълими вазири Ш.Шерматовнинг мактабларга ташрифи мактаб ўқитувчиларида ишга бўлган масъулиятларини, ўқувчиларда эса ўқишга бўлган қизиқишларини янада орттирди.


Вазифа бажарилди, буёғи нима бўлади? / CHAMPIONAT.asia\nВазифа бажарилди, буёғи нима бўлади?\n21 ноя 14:57\nКуни кеча Ўзбекистон миллий терма жамоаси сафарда Гонконгни 2:0 ҳисобида мағлубиятга учратиб, саралаш баҳсларига тугашига бир тур қолганда Осиё Кубоги-2015 йўлланмасини қўлга киритди.\nЭнди 5 март куни Тошкентда БАА термаси билан кечадиган баҳс амалда ҳеч нарсани англатмаса-да, биз учун бу жамоа устидан ғалаба қозониш ниҳоятда муҳим. Чунки у ёқда бўлиб ўтган баҳсда 1:2 ҳисобида мағлуб бўлганмиз ва ҳали-бери ўша мағлубиятни унутганимиз йўқ.\nҚисқа вақт оралиғида ўтказилган Вьетнам ва Гонконг билан кечган баҳсларда гол ўтказмасдан ғалаба қозониш жуда ёқимли бўлди. Айниқса, Гонконгга қарши терма жамоамизнинг ишончли тўп сургани ҳаммамизни қувонтирди. Элдор Суюнов, Сардор Рашидов, Жамшид Искандеров, Воҳид Шодиев, Даврон Ҳошимов, Игорь Сергеев каби миллий жамоада энди-энди ўйинлари сонини ошириб бораётган футболчиларнинг кўрсатган ўйини кўпчиликка маъқул келди.\nМаълумки, Ўзбекистон ЖЧ-2014 саралаш босқичининг Осиё минтақаси плей-офф баҳсларида Иордания тўсиғидан ўта олмагач, терма устози Миржалол Қосимов истеъфо беришга тайёрлигини айтди. Аммо ЎФФ президенти бош мураббийнинг истеъфосини қабул қилмагач, Миржалол Қўшоқович “Бунёдкор” билан биргаликда терма жамоани ҳам бошқаришда давом этди. Ўшанда ЎФФга тегишли ахборот манбаларда Қосимовнинг январгача терма жамоада ишлаши, кейин ўрнига бошқа мураббий тайинланиши ҳақида хабарлар чиқди.\nМана энди ноябрдан ўрин олган иккита расмий баҳсимиз бўлиб ўтди ва буёғига ЎФФнинг терма жамоа бош мураббийи борасида қандай қарор чиқаришини кутамиз, холос. Федерация раҳбари январда янги мураббий билан шартнома имзолайдими ёки Қосимов ўз ўрнида қолиб ишлашда давом этаверадими? Бу ҳозирча очиқ қолаётган масала. Лекин бизгача етиб келган миш-мишларга қараганда, терма жамоага бошқа мураббий олиб келмасдан Миржалол Қосимовнинг ўзи постда қолиш эҳтимоли кўпроқ экан. Назаримизда, ҳозир ЎФФ олдида терма жамоани бундан кейин қайси чет эллик мураббий бошқариши тўғрисида аниқ номзодлар бўлмаса керак. Ким биландир музокара олиб бориляптими, бундан ҳам хабаримиз йўқ.\nФутболимизнинг бош ташкилоти томонидан сал кейинроқ “Миржалол Қосимов терма жамоани Осиё чемпионати финал босқичига олиб чиқди, шундай экан, у ишлашда давом этаверади” қабилидаги гаплар янграб қолиши мумкин. Бундан ташқари, келаси йил терма жамоамиз фақат битта расмий ўйинда қатнашар экан, холос. Яъни, 5 март куни БААни қабул қиламиз. Агар янги мураббий тайинласа, у йил бўйи нима қилади? Ўртоқлик ўйинларидан-ку садо йўқ. Табиийки Мираброр Усмонов мана шундай маълумотларга эга бўлганидан кейин “Ўзи атиги бита ўйинимиз бор экан, мураббийни ўзгартиришдан не фойда? Қосимов ўрнида қолаверсин” демайдими? Ҳар ҳолда ҳозирги тахминлар шунга ўхшаш фикрни илгари суряпти.\nХўш, ҳозир биз учун бош мураббийни ўзгартириш энг долзарб масала ҳисобланадими? Агар бу саволга “Ҳа” деб жавоб берадиган бўлсак, унда қандай асосларга кўра Қосимовнинг истеъфосини талаб қилган бўламиз? Терма жамоани жаҳон чемпионатига олиб чиқмагани учунми? Агар фақат шу нарса сабаб қилиб олинадиган бўлса, унда нафақат Қосимовни, балки ҳеч бўлмаганда яна 10 кишини ишдан олиб ташлаш керак бўлади. ЎФФ барчага бирдек чора кўришга жазм қила олса, унда марҳамат, бош мураббийниям, кейин бошқаларниям (айниқса, Терма жамоалар марказида фаолият олиб бораётганларни) истеъфога чиқариб юборсин. Мана шунда нимадир адолатли ҳал қилинган бўлади. Йўқса, терма жамоага янги мураббий келган тақдирда ҳам, унга бир қатор қулайликлар яратиб бериши керак бўлган ён-атрофдагилар ҳозиргидек ўта лоқайд, бепарволик билан юраги жиз этмасдан ишлашда давом этаверса, ҳатто Хиддинк келгани билан бирор натижага эришишимиз амримаҳол. Зеро, машинанинг фақат мотори ишлаб турса-ю, бошқа қисмларида ҳадеб муаммо чиқаверса, ўша машина бир-икки қадам олдинга силжигани билан барибир манзилга етиб боролмайди.


Элмира куппа-кундузи Шимкентдаги темирйўл вокзали яқинида йўқолиб қолди. Икки дақиқа аввал Асқар билан гаплашиб турган эди, бирданига алоқа узилди. Йигит қўнғироқ қилган эди, жавоб бўлмади. Асқар уйга келса, қиз ҳали йўқ, дарҳол полицияга хабар қилди.\n– Ёши нечада? Йигирма бешда? Йигити бўлса, қочиб кетгандир? Қиз йўқолди, деб қўнғироқ қиласизлар, биз вақтимизни йўқотиб излаймиз, кейин севган йигити олиб қочиб кетган бўлади, – деди полиция ходими.\n– Нималар деяпсиз?! У менинг хотиним, ҳомиладор.\nПолиция ишга киришди, қизни бир йигит қора рангдаги машинага ўтқазаётганини кўрган гувоҳ ҳам топилди. Фақат у давлат рақамини эслаб қололмабди. Асқар ўзини қўярга жой тополмасди: бир фалокат юз берганини ич-ичидан сезиб турарди.\nАсқар эълон бўйича уй хизматкори бўлиб келган қизни бир кўришда ёқтириб қолди. Унинг қилаётган ишларини кўриб, муҳаббати янада кучайди. Тиним билмасди. Биринчи куниёқ уйга файз кирди.\n– Икки қаватли уйингиздаги ишларнинг ҳаммасини мен қилишим керакми? Бирон йўлини топинг, уй хизматкори ёллайлик, ахир, таниқли тадбиркорсиз, қўлингизни қаерга узатсангиз, етади, – деб хотини асабига тегавергандан кейин газетани қўлига олиб, эълонларни кўздан кечирди ва уйига яқин мавзедан бир таклифни топиб, қўнғироқ қилди ва манзилини берди.\n«Аслида, Моҳиранинг бундай талаб қўйишга ҳақи йўқ эди», ўйларди Асқар. Бой бойга боқади, сув сойга оқади, деганларидай, отаси бир бой дўстининг қизига уйлантириб қўйган, қиз ундан беш ёш катта эди. Мана, беш йилдан ошди, орада фарзанд йўқ. Шифокорга бориб кўринишди. Асқарни бепуштликда айблашди.\nБизнес ҳамкори бўлгани учун у хотини билан расман ажрашишни хаёлига ҳам келтирмаган эди. Шундай бўлса ҳам, ҳаёти қалбаки эканини ич-ичидан ҳис қиларди. Ёши 30дан ошса ҳам фарзанди йўқ. Моҳиранинг фикру хаёли бизнесда, баъзан эри борлигини ҳам унутиб юборади. Умр йўлдошининг бола асраб олиш ҳақидаги фикрини Моҳира қўлламади. Элмира эса бутунлай бошқа дунёнинг одамидай туюлди унга. Орадан уч ой ўтиб, хотинига қарорини айтди:\n– Сен билан ажрашаман, Элмирага уйланаман.\nМоҳира кулиб юборди.\n– Ҳазиллашяпсизми? Бизнесимиз нима бўлади? Бу исқирт қиз қандай қилиб сизнинг бошингизни айлантириб олди?\n– Уни ҳақоратлама!\nАммо Моҳирани энди тўхтатиш қийин эди. У Элмиранинг хонасига отилиб кирди:\n– Сен ким эдингки, эримнинг бошини айлантириб оладиган? Йўқол, кўзимга кўринма!\nЭлмира нима бўлганини тушунди. Асқарнинг кўнгли бор эканини сезарди, лекин, нима учун ўзидан, турмушга чиқасанми, деб бир оғиз сўрамаганига тушуна олмай турарди.\n– Уйни ҳам, машинани ҳам сенга қолдираман, – деди Асқар Моҳирага. – Биз Элмира билан далаҳовлида яшаймиз.\nУлар никоҳ ўқитиб, далаҳовлида бирга яшай бошлашди. Орадан икки ой ўтиб, Элмира ҳомиладор эканини Асқарга айтди. Бу қувончли хабарни эшитиб, Асқарнинг боши осмонга етди. Дарҳол тўй ҳаракатига тушиб кетди, меҳмонлар рўйхатини тузди.\n– Моҳира билан расман ажрашиб, тўйни 8 март куни ўтказамиз, – деди у Элмирага.\nМоҳиранинг адвокати ишни чўза бошлади. Кўп ўтмай, Элмира йўқолиб қолди.\nЭрини тортиб олган аёлга хотин қандай муносабатда бўлади? Моҳира қандай хаёлларга борган экан? Очиғи, эридан айрилиш унга оғир ботмади. Оғир ботгани – уй хизматкорига бир кўришда ошиқу беқарор бўлиб қолгани эди. Юракдан уришга арзийдиган ҳусни-жамоли бўлса ҳам майли эди. Шунинг учун у ажрашишнинг олдини олишга киришиб кетди.\nПолиция қизни излашда давом этарди. Унинг йўқолишига Асқар сабабчи бўлмадимикан, деб, уни ҳам сўроқ қилишди. Қиз йўқолганда Асқар идорада бўлгани аниқланди. Навбатдаги гумондор – унинг хотини Моҳира гапни қисқа қилди.\n– У ярамас менинг эримни тортиб олган эди, йўқолса йўқолгани, яхши бўлибди, – деди у тортинмай. – Ўлдириб кетишганини эшитиб, қувондим.\nТерговчи уни тилидан илинтирди.\n– Уни ўлдириб кетишганини қаёқдан билдингиз?\nМоҳира жавоб бера олмади. Кўнглим айнияпти, ҳомиладорман, деб қутулмоқчи бўлди.\nПул, пул, кўплар унга қул...\n– Бу ишни яхшилаб тиндир, мўмайгина ҳақ оласан, – деди Моҳира кул ранг пальтодаги йигитга пулларни узатаркан. – Ҳозирча мана буни олиб тур.\n– Бу жуда кам, опа, "зона"дан кейин менга ҳеч ким иш бермайди, оёққа туриб олишим керак. Қўлга тушиб қолсам, иккинчи маротаба қамоққа жўнатишади. Сиз ҳам қуруқ қолмайсиз...\nБу гапдан Моҳиранинг ғазаби қайнаса ҳам, билдирмасликка ҳаракат қилди.\n– Мен билан ўзингни ҳеч қачон тенглама, – деди у. – Мен истаган одамингнинг оғзини пул билан ёпа оламан. Менинг ишим қизни алдаб, машинага ўтқазиш, қолган ишни сен бажарасан.\nЭлмиранинг онаси темир йўл вокзали яқинида музқаймоқ сотишидан Моҳиранинг хабари бор эди. Уни топиб, қизи қаерда эканини сўради. Содда аёлда шубҳа нима қилсин, «ҳозир кетди», деди. Кўчанинг бўйида уни учратди. Элмира Асқар билан телефонда гаплашиб кетаётган эди.\n– Элмира, буёққа қара, гап бор, – деди Моҳира.\nШу ерда телефондаги суҳбат узилган эди.\n8 март куни ҳам келди. Асқар никоҳ узугини қўлига олиб, Элмирани эслади. «Қаерда юрган экан? Йўқолиб қолмаганида, бугун тўйимиз бўларди», ўйлади у. Юраги сиқилиб, боғни айланмоқчи бўлди. Туни билан ёққан қорни қуёш эрита бошлаган эди. Олма дарахтининг тагидаги дўнгликни кўриб қолди ва у ерга борди. Қорнинг остида қоп бор экан. Уни очиб кўрдию, юраги орқага тортиб кетди. Қопга аёлнинг мурдаси солинган эди. Асқар дарҳол полицияга қўнғироқ қилди.\nШу куни полиция икки гумондар шахсни ҳибсга олди ва тергов қила бошлади. Улар – яқинда қамоқ жазосини ўтаб чиққан Содиқ Отабеков ва Асқарнинг хотини Моҳира эди. Қотил буюртмани Моҳира берганини айтиб қўйди. «Бўғиб ўлдирасан ва Асқар яшаётган уйнинг боғига ташлайсан, яъни, «тўйга «совға» қиласан», деган экан.\nСуд Отабековни 12 йилга, Моҳирани 7 йилга озодликдан маҳрум қилди.\nАвазхон АБДУФАТТОҲ, 2017-08-02, 19:16 201


Ўзбекистонда илк бор “яшил дружиначилар” пайдо бўлди\n11:31 / 09.02.2017\nЎзбекистонда илк бор расман биринчи “яшил дружиначилар” рўйхатдан ўтказилди. Улар экологик назорат бўйича жамоат инспекторларидир.\nБундай дружиначиларнинг ваколатларига атроф-муҳит ҳолатини кузатиш, унинг ифлосланишига олиб келувчи ҳолатларни аниқлаш киради. Шунингдек, улар табиий ресурслардан норационал фойдаланиш, соғлиққа таҳдид уйғотувчи вазиятларни топади, давлат органлари ва фуқароларни атроф-муҳитдаги ўзгаришлардан бохабар этади, аҳоли ўртасида тарғибот-ташвиқот ишларини олиб боради.\nЭндиликда табиатни асраш соҳасидаги қонунчиликни бузиш ҳолатларини аниқлаш ва бартараф этишни истаган ҳар бир фуқаро табиатни муҳофаза қилиш Давлат қўмитаси қошидаги табиатни асраш соҳаси бўйича мутахассисларни қайта тайёрлаш ва малакасини ошириш марказида таҳсил олиши мумкин. Улар учун махсус дастур ва курслар ишлаб чиқилган бўлиб, бундан муваффақиятли ўтганларга жамоат инспектори мақомидан дарак берувчи гувоҳномалар топширилади.


Президент: «Уч-тўрт йилнинг ичида Сурхондарёни таниб бўлмайдиган ўзгаришлар бўлади»\nПрезидент: «Уч-тўрт йилнинг ичида Сурхондарёни таниб...\n22.01.2018 18:30 0 267\n19 январь куни халқ депутатлари Сурхондарё вилояти кенгашининг навбатдан ташқари сессияси бўлиб ўтди. Сессияда Ўзбекистон Президенти Шавкат Мирзиёев иштирок этди. Манбамизнинг маълумот беришича, видеоселектор шаклида ўтган сессиянинг сўнгида давлат раҳбари вилоятни яқин келажакда нималар кутаётгани ҳақида тўхталган.\n«Сурхон элининг халқини мен жуда ҳурмат қиламан. Сизлар камгапсизлар, лекин мардсизлар, айтганларингизни қиласизлар. Бу ҳақиқат. Мана шундай танти халқ яхши яшашга, яхши шароитда яшашга ҳақли. Лекин шу шароитни яратишга биз белимизни маҳкам боғлаб ҳаммамиз бир ёқадан бош чиқарсак, ана шунда натижа бўлади. Халқимизга хиёнат қилмасак, ёлғон гапирмасак, адолат билан хизмат қилсак, ҳамма нарса қилса бўлади. Худо насиб қилсин, 3-4 йилнинг ичида Сурхондарёни таниб бўлмайдиган ўзгаришлар бўлади», — дея таъкидлаган Ўзбекистон Президенти.


К.Раббимов: “Санкция давлат ва давлат раҳбари обрўсига катта салбий таъсир қилди”\n18 апрел 2021, Тошкент вақти: 13:41\n“Озодлик” Ислом Каримовнинг НАТО саммитидаги иштироки, Ўзбекистон энди ташқи сиёсатини қайси ўзанга қараб буриши, НАТО билан ҳамкорлик Ўзбекистонга нима бериши каби масалаларда сиёсатшунос Камолиддин Раббимовнинг фикрини ўрганди.\nОзодлик: Андижон воқеаларидан сўнг Ислом Каримов Ғарб ва НАТОдан тамомила юз ўгирган эди. Уч йилдан сўнг унинг НАТО саммитида қатнашишини қандай баҳолайсиз?\nКамолиддин Раббимов: Кейинги уч йил давомида Европа Иттифоқи томонидан Каримовга нисбатан санкциялар жорий қилинган эди. 2005 йилда бу санкциялар моҳияти унча тушуниб етилмади. Бу фақат виза ҳамда қурол-аслаҳа билан боғлиқ бўлади ва бизнинг манфаатларимизга тегинмайди, деган ëндашув мавжуд эди. Бу собиқ СССР таркибидан мустақил бўлган давлатлардан бирига биринчи марта жорий қилинаëтган санкция эди. Бу санкциянинг давлат ва давлат раҳбари обрўсига катта салбий таъсири бўлди. Бугунги кунда Ўзбекистон ҳукуматининг вазиятга бераëтган баҳоси анчагина ўзгариб борди ва айтиш мумкинки, Каримов изоляциядан чиқишга ҳаракат қиляпти. Каримовнинг НАТОда иштирок этиши дефакто, яъни изоляцияни анча бекор қиладиган ҳолат. Буни расмий Тошкентнинг муайян ғалабаси, дейиш мумкин. Лекин Андижон воқеалари барибир эсдан чиқмайди.\nОзодлик: Бу мажбурийликми ëки сиëсий тактиками? Бу Россиянинг таъсиридан қутулиш учун кўрилаëтган бир чора бўлиши мумкинми?\nКамолиддин Раббимов: Бугунги кунда расмий Тошкент ташқи сиëсатни мутаносиблаштиришга эҳтиëж сезяпти. Бир томондан, Москва оғушидан тўйиниш ҳисси кучли. Иккинчи томондан, Ғарб ва АҚШ ўрнини дунëнинг бошқа давлатлари боса олмайди. Биламизки, Ўзбекистон амалдорларининг кўпчилиги Ғарбга талпинади. Уларнинг банк ҳисоб рақамлари Ғарбда. Шунинг учун улар Ғарб билан алоқаларни мўътадиллаштиришга ҳаракат қиляпти. Бу бир томондан босим. Чунки элитанинг маълум бир қисми Ғарб билан муносабатларни яхшилашга ҳаракат қилади. Иккинчидан, Москвадан маълум бир масофага узоқлашиш.\nОзодлик: НАТО саммитининг Ўзбекистон учун қандай аҳамияти бор?\nКамолиддин Раббимов: НАТО 20-асрда ўзини энг қудратли ташкилот сифатида кўрсатди. Шу пайтгача олдига қўйилган вазифаларнинг барчасини аъло даражада бажарди. Совуқ урушни енгиб чиқди. Бу ғарбий либерал Европани ўз ичига қамраб оладиган ҳаддан ташқари кучли ҳарбий блокдир. НАТО билан ҳамкорлик Ўзбекистоннинг узоқ муддатли стратегик манфаатларига мос келади. Афғонистонда, умуман Ўрта Осиëда барқарорлик ўрнатилишида НАТОнинг ҳиссаси катта. НАТОга аъзо бўлиш ва унда фаолият кўрсатишнинг 6 та устивор шарти бор. Шулардан бири демократик қадриятларга амал қилиниши. Бу талаб НАТО ташкил топганидан анча кейин қўшилган эди. Бу тамойил НАТОга аъзо бўлган давлатларнинг сиëсатига жиддий таъсир қилади. Кейинги пайтда НАТОга авторитар давлатлар қабул қилинмаяпти. Бу давлатнинг ички ва ташқи сиëсатига катта таъсир кўрсатадиган омилдир.


Россиянинг Марий Эл республикасидаги автоҳалокатда 15 киши ҳаётдан кўз юмди\n00:15 / 17.11.2017\nФото:Россия ФВВнинг Марий Эл республикаси бўйича бош бошқармаси / ТАСС\nРоссиянинг Марий Эл республикасида 16 ноябрда ходалар ташувчи “КамАЗ” юк машинаси ва "Мерседес Спринтер" йўловчи микроавтобусининг тўқнашуви оқибатида 15 киши ҳаётдан кўз юмди, 5 киши жароҳат олди. Бу ҳақда “Интерфакс” ахборот агентлиги хабар бермоқда.\nРеспублика ички ишлар вазирлигида маълум қилинишича, йўл-транспорт ҳодисаси Москва вақти билан соат 17:30ларда “Йошкар-Ола – Козьмодемьянск” автомобиль йўлининг тахминан 64-километрида юз берган.\nМаълум қилинишича, 16 ноябрда республикада кун бўйи кучли қор ёғган.\nМикроавтобус 20 кишилик бўлиб, тадбиркорга тегишли бўлган. Дастлабки маълумотларга кўра, микроавтобус йўловчилар билан тўла бўлган.\n“Рўпарама-рўпара тўқнашув бўлмаган. Микроавтобус юк машинаси тиркамасига урилган ва шундан кейин йўл четига чиқиб кетган”, дейилган ички ишлар вазирлиги хабарида.\nВоқеа жойига Марий Эл раҳбари Александр Евстифеев йўл олган. Унинг айтишича, ЙТҲга микроавтобус ҳайдовчисининг омадсиз манёври сабаб бўлган. “Йўлнинг бу қисми яхши ҳолатда. Ҳайдовчи юк машинасидан ўтиб кетмоқчи бўлган ва қарама-қарши йўналишга чиқиб, ўтиб кетишга улгура олмай, 40 куб метр ёғоч олиб кетаётган юк машинасига урилиб кетган”, деб айтган республика раҳбари.\nЙТҲ Марий Эл


Штайнмайер: Украинадаги сулх сақланиб қолмоқда\nГермания ташқи ишлар вазири Франк-Вальтер Штайнмайернинг таъкидлашича, Украина шарқида эълон қилинган янги ўт очишни тўхтатиш режими афтидан сақланиб қолмоқда.\n«Бу тўғрисида гапириш ҳали эрта, бироқ мени ўтган кеча сулҳ сақланиб қолинганлиги тўғрисидаги ЕХҲТ кузатувчиларининг хабарлари руҳлантирди», - деди вазир Украинанинг шарқий қисмида жойлашган Краматорск шаҳрига ташриф буюрган вақтида. «Бу томонлар сиёсий ирода мавжуд бўлганда вазиятни назорат қила олишларидан далолат беради»,- деб қўшиб қўйди у.\nУкраина мудофаа вазирлиги вакили Александр Мотузанюк хабар қилдики, ярим кечадан сепаратистлар олти марта сулҳ шартларини бузишган. Исёнчилар вакиллари таъкидлашича эса кўнгиллилар отишмага учраган. 14 сентябрда Донецк ва Луганск вилоятларидаги сепаратистлар раҳбарлари бир томонлама ўт очишни тўхтатишлари тўғрисида хабар қилишган эди.\nБундан аввал томонлар 1 сентябрдаги ўқув йили бошланишигача зўравонликни тўхтатиш борасида келишиб олишган эди,бироқ бу сулҳ амалга ошмади. 2014 апрелидан бошлаб бу можарода 9 600 дан зиёд аҳоли нобуд бўлган.


Каниза: Лола, Райҳон, Беном ҳаттоки, Озодбек Назарбеков ҳам ғояларимни ўғирлашмоқда » PopCorn.uz - Шоу Бизнес олами хақиқати\nКаниза: Лола, Райҳон, Беном ҳаттоки, Озодбек Назарбеков ҳам ғояларимни ўғирлашмоқда\nСана: 20.04.2016 3062\nБугун хонанда Каниза концерти олдидан мусиқий матбуот анжуманини ўтказди. Унда юртимизда фаолият олиб бораётган журналистлар иштирок этди. Аввалига Каниза “Ўзбегим” ҳамда “Ёр-ёр” қўшиғини куйлаб берди. Сўнг матбуот анжумани иштирокчилари қаторига ўтирди.\n“-Айни дамда концерт дастурига тайёргарлик кўрмоқдамиз. Бошқа хонандалар концертига ойлаб тайёргарлик кўрса, биз бир ҳафта олдин бошладик. Кўплаб совғалар тайёрламоқдамиз. Бунинг барчасини концерт дастурида ўзингиз кўриб, гувоҳи бўласиз. Саволларингиз бўлса беришингиз мумкин.”-дея гап бошлади хонанда Каниза матбуот анжуманида.\n-Концертингизда ҳақиқатдан ҳам тўйингиз бўладими?\n-Ҳа, шу куни туғилган куним, ижодимни 10 йиллиги ва тўйим бўладиган кун. Биз келишган ҳолда тўйни концерт билан биргаликда ўтказишни режалаштирдик. Бу қарорга келиш осон бўлмади. Бироқ ҳаражатларни тежаш учун ҳам шундай қилдик. Биласизки, шу кунларда тўй ким ўзарига бўлиб ўтмоқда. Айниқса хонандалар орасида. Биз эса сарф-ҳаражатларни тежаб, керакли нарсаларимизга ишлатишга аҳд қилдик. Шу сабабли ҳам концертни бир кун қилиб белгиладик. 2-3 кун бўлса олдиндан ишлаб чиқилган сценарий асосида бўлиши керак эди. Лекин мен ҳақиқатдан ҳам ўша куни турмушга чиқаман ва бошқа кунлари роль ўйнашни истамадим.\n-Куёв ким? Уни оммага кўрсатасизми?\n-Турмуш ўртоғим санъатга умуман алоқаси бўлмаган инсон. Улар тадбиркорлар. Ёшимиз ҳам тенг. Концерт дастуримда албатта уларни кўрасиз.\n-Тадбиркорлар санъатга унчалик қизиқиш билдиришмайди. Уларни рози қилиш осон кечмагандир?\n-Ҳа тўғри айтасиз. Улар бошида рози бўлмадилар. “-Мен актёр ёки хонандамидимки, саҳнага чиқаман” – дея жаҳл ҳам қилдилар. Уларни рози қилиш осон бўлмади. Бир амаллаб кўндирдим.\n-Уй-рўзғор ишларига тайёрмисиз? Келинлик вазифалари дегандек?\n-Албатта. Истасам-истамасам қайнона-қайнотамни хизматларида бўламан. Келинлик вазифаларини бажараман. Тўйдан кейин ижодимни давом эттириш ёки давом эттирмаслигим ҳам номаълум. Ижодимни тўхтатишим ҳам мумкин. Бу концертим оҳирги бўлиши мумкинлигини ўйлаб ҳам, уни ноодатий ўтказишга қарор қилдим. Олдиндан бир нарса дея олмайман.\nШу каби саволларга хонанда жавоб берар экан, концерт бошқа ҳамкасблариники каби бўлмаслигини таъкидлаб ўтди. У саҳна кўринишлари, имиджи, қўшиқлари ва рақслари билан ажралиб туришга ҳаракат қилмоқда. Шунингдек, хонанда сўнгги кунларда унинг ижодида кузатилаётган ва айни дамда жудаям жаҳлини чиқараётган муаммога алоҳида тўхталиб ўтди.\n-Ҳаммангиз йиғилганингиздан фойдаланиб, бир мавзуни кўтармоқчиман. Сўнгги кунларда менинг ижодимдаги қўшиқлардан кўчираётган, ғояларимни ўғирилаётган хонандалар кўпайиб кетмоқда. Ижодимни кузатган бўлсангиз, мен ҳеч ким куйламаган мавзуларни кўтаришга ҳаракат қиламан. Бироқ бир неча ҳафта ёки бир неча ой ўтиши билан бошқа бир хонанда айнан мен танлаган мавзуда қўшиқ чиқаради. Ҳаттоки, сўзларигача кўчиришмоқда. Мисол учун, Беном гуруҳини келтиришим мумкин. Мен уларни ёнига борсам, улар “аммасию-холаси” қўшиғимдан илҳомланиб, тарона куйлашганини айтишди. Майли дегандим. Ундан кейин Райҳон “табиб” қўшиғини мендан икки ой ўтиб чиқарди. Сўзларигача бир хил. Сўнгги йилларда арабча куйламаган Райҳон нима учун айнан мени қўшиғимдан кўчиради? Сўраб-суриштирсам бу қўшиқни ҳам Беном ёзиб берибди. Яқиндагина бундай ҳолатлардан хафа бўлиб, ажрашган ота-онани деб қийналаётган фарзандлар тўғрисида қўшиқ ёзаётганимни эълон қилган эдим. Ҳеч ким бу мавзуга қўл урмас деган ниятда эдим. Бироқ Озодбек Назарбеков концертдарида айнан шу мавзудаги қўшиқни ижро этаётган экан. Айтишларича сўзлари ҳам жуда ўхшаш. Композиторлар чет эл қўшиқларидан кўчириб, бизнинг хонандаларга тарона ёзиб беришади. Бунгаку майли, лекин, ўзимизникидан ўғирлашлари ошиб тушди. Ҳаттоки, клипмейкерлар ҳам клипларим сценарийларини ўзлаштиришмоқда. Супурги билан чиқсам, бошқаси ҳам супурги олиб чиқади. Кир ювсам кир ювади. Бундай ҳолатларга дугонам Муниса Ризаеванинг клипларини мисол қилишим мумкин. Қолаверса, Лола клипида кал бўлиб чиққан. Мен ҳам 7 8 йил олдин “ҳис эт ҳароратимни” қўшиғида кал бўлиб чиққанман. Нега айнан мени ижодимдан кўчиришади. Нима учун изланишмайди? Тасодиф десак, кетма-кет тасодиф бўлмайдику! Бу ҳолатлардан жуда чарчадим. Шу боис ушба мавзуни кўтардим.”- деди хонанда Каниза.\nМатбуот анжумани давомида концертда сиз-у бизни ҳайратлантира оладиган совғалар кутаётганига амин бўлдик. Демак, концертни кутиб қоламиз. Ушбу дастурдан албатта сайтимиз орқали батафсил маъумотларни етказамиз. Ҳозирча биздан йироқлашманг ва янгиликларни кузатиб боринг.\nФм 101.5 \_Гранд\_ радиосида ҳам \_Сумалак шоу\_ бўлиб ўтди\nАлимдан “Ҳаммадан асал”\nАли 21 4 2016 15:26\nИшонмайман бу кизни гапига. келиб келиб сизни гояларингизни угирлашадими?\nУзи бирор кушигиз, проектингиз борми, сизни машхур килган? йук. булмагур кушиклар айтасиз-ку. хамма гапни хам гап деб гапираверманг. доказать килинг агар угирлашган булса. Узбекнавони в известь поставьте и делайте что хотите только не врите тут.\nСамира 22 4 2016 15:24\nКакасига Райхонни табиб кушиги сизни кушигингиз билан бир хил булиши мумкин. Факат хабиб табиб деган сузи ухшиди. Колган сузлари матни ёки мусикамини ухшашли жойини курмадим.\nJaMa 23 4 2016 08:50\nulmas 24 4 2016 08:36\nKaniza ты маладец ты сказала правду они все чурики


Покистонда поездлар тўқнашиши оқибатида камида 30 киши ҳалок бўлди - 07.06.2021, Sputnik Ўзбекистон\nПокистонда поездлар тўқнашиши оқибатида камида 30 киши ҳалок бўлди\nДастлабки маълумотларга кўра, бир поезд рельсдан чиқиб кетган иккинчи поездда келиб урилган. 07.06.2021, Sputnik Ўзбекистон\nТОШКЕНТ, 7 июн — Sputnik. Покистон жанубида иккита поезд тўқнашиб кетди, бунинг натижасида камида 30 киши қурбон бўлди. Бу ҳақда РИА Новости маҳаллий ARY News телеканали маълумотларига таянган ҳолда хабар бермоқда.Телеканал хабарига кўра, иккита йўловчи поезд Синд вилояти Готки шаҳри ҳудудидаги темир йўл бекатлари ўртасида тўқнашиб кетган. Дастлабки маълумотларга кўра, бир поезд рельсдан чиқиб кетган иккинчи поездда келиб урилган.Маҳаллий ҳукумат вакили Усман Абдулла тўқнашув оқибатида камида 30 нафар йўловчи қурбон бўлганини тасдиқлаган ва яна бир неча киши поезд бўлаклари остида эканини қўшимча қилган.Воқеа жойига полиция ва қутқарувчилар етиб келган. Ҳудудда поездлар ҳаракати вақтинча тўхтатилган.\n© AP PhotoВ Пакистане при столкновении поездов погибли 32 человека\nДастлабки маълумотларга кўра, бир поезд рельсдан чиқиб кетган иккинчи поездда келиб урилган.\nТОШКЕНТ, 7 июн — Sputnik. Покистон жанубида иккита поезд тўқнашиб кетди, бунинг натижасида камида 30 киши қурбон бўлди. Бу ҳақда РИА Новости маҳаллий ARY News телеканали маълумотларига таянган ҳолда хабар бермоқда.\nТелеканал хабарига кўра, иккита йўловчи поезд Синд вилояти Готки шаҳри ҳудудидаги темир йўл бекатлари ўртасида тўқнашиб кетган. Дастлабки маълумотларга кўра, бир поезд рельсдан чиқиб кетган иккинчи поездда келиб урилган.\nМаҳаллий ҳукумат вакили Усман Абдулла тўқнашув оқибатида камида 30 нафар йўловчи қурбон бўлганини тасдиқлаган ва яна бир неча киши поезд бўлаклари остида эканини қўшимча қилган.\nВоқеа жойига полиция ва қутқарувчилар етиб келган. Ҳудудда поездлар ҳаракати вақтинча тўхтатилган.


ЎзА - “my.uznature.uz” веб-портали, унда атроф-муҳитга бўлган муносабат намоён бўлади\n08.08.2018 20:25 Чоп этиш версияси\n“my.uznature.uz” веб-портали, унда атроф-муҳитга бўлган муносабат намоён бўлади\nМамлакатимизда маиший чиқиндиларни бошқариш соҳасида янги тизим жорий қилинди. Қорақалпоғистон Республикаси ва вилоятларда қаттиқ маиший чиқиндиларни олиб чиқиб кетишга ихтисослашган “Тоза ҳудуд” давлат унитар корхоналари ва уларнинг 174 туман, шаҳар филиаллари ташкил этилиб, 5 мингдан ортиқ янги иш ўрни яратилди. Шу билан бирга, 2017 йилда 141 ассенизация машинаси харид қилинди. 304 чиқинди тўплаш шохобчалари қурилиб, 2 минг 651 чиқинди контейнери билан жиҳозланди, 97 чиқинди полигони тартибга келтирилди.\nЎзбекистон Республикаси Экология ва атроф-муҳитни муҳофаза қилиш давлат қўмитасида ўтказилган матбуот анжуманида шу каби масалалар муҳокама этилди.\nТадбирда Президентнинг 2017 йил 21 апрелдаги “2017-2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида”ги, 2018 йил 18 майдаги “Маиший чиқиндилар билан боғлиқ ишларни амалга ошириш тизимини янада такомиллаштириш чора-тадбирлари тўғрисида”ги қарорлари ижроси бўйича амалга оширилган ишлар хусусида батафсил ахборот берилди.\nМаиший чиқиндиларни комплекс бошқариш тизимини ташкил этиш, чиқиндилар билан боғлиқ ишларда давлат бошқаруви ва экологик назоратни такомиллаштиришга катта аҳамият берилмоқда. Масалан, 2016 йилда ободонлаштириш бошқармалари томонидан бор йўғи 1,3 миллион аҳоли (5 фоиз) қаттиқ маиший чиқиндиларни олиб чиқиб кетиш хизматлари билан қамраб олинган бўлса, бугунги кунда туман марказлари ва қишлоқларда истиқомат қилувчи 9,4 миллион аҳолига (38 фоиз) хизмат кўрсатилишига эришилди. Жорий йилда қўшимча 273 махсус техника харид қилиниши туфайли ҳозир бу кўрсаткич 52 фоизни ташкил этмоқда.\n– Тизим ишини намунали йўлга қўйишда электрон базани жорий қилиш катта аҳамият касб этади, – дейди қўмитанинг АКТ шўъбаси бошлиғи Руслан Ёқубов. – Шу боис “Тоза ҳудуд” давлат унитар корхоналарнинг туман ва шаҳар филиалларида “Биллинг” тизими ўрнатилиб, электрон рақамли калитлар билан таъминланди. Бу тизимнинг афзаллиги шундаки, унда ҳар бир фуқаро ўз ҳисобрақамини очиши ва тўлов қилиши мумкин. Ҳозирги кунда “Тоза ҳудуд” давлат унитар корхоналарида чиқинди ташиш махсус техникалари ҳаракатини масофадан кузатиш тизими жорий этилиб, 1 минг 174 махсус техникага «GPS» навигация ускуналари ўрнатилди. Ҳудудлардаги жами 296 полигонлар тўлиқ хатловдан ўтказилиши ва «ArcGIS» дастури базасида ягона давлат кадастри шакллантирилиши бу борадаги ишлар кўлами учун янада аҳамиятли. Бугун иштирокчиларга “my.uznature.uz” янги экология порталини намойиш этдик. Фото ва видео материалларни жойлаштириш имкониятини берувчи ушбу махсус веб-порталда берилган ҳар бир хабар бўйича тезкор чоралар кўриш, атроф-муҳит ҳолати бўйича жамоатчилик назоратини ўрнатиш йўлидаги энг муҳим қадамдир.


Қозоғистонда “права”сиз автомобиль бошқаришга рухсат берилди — Sof.uz\n2.02 09:15 186 Жаҳон\nҚозоғистонда ҳайдовчилар автотранспорт воситаларини ҳайдовчилик гувоҳномаси ва транспорт воситасини рўйхатдан ўтказиш гувоҳномасисиз бошқариш ҳуқуқига эга бўлади. Бу ҳақда Қозоғистон Президенти Қосим-Жомарт Тўқаев йўл ҳаракати тўғрисидаги қонунчиликка ўзгартиришлар киритиш бўйича имзолаган қонунда сўз боради.\nҚайд этилишича, ҳайдовчилар автоуловда фақат шахсий гувоҳнома билан ҳаракатланиши мумкин бўлади. Полиция ходимлари автомобиль эгаси ҳақидаги барча бошқа маълумотларни планшет орқали кўради. Бунинг учун махсус маълумотлар базаси яратилади.\nҲужжатга мувофиқ, Қозоғистонда 10 ёшдан ошган автобусларни рўйхатдан ўтказиш 2022 йил 1 январдан таъқиқланади. Бу орқали йўллардаги хавфсизликни ошириш мақсад қилинган.